P6_TA(2005)0150

Δικαιώματα του ανθρώπου στον κόσμο και πολιτική της ΕΕ (2004)

Ψήφισμα του Ευρωπαϊκού Κοινοβουλίου σχετικά με την ετήσια έκθεση για τα ανθρώπινα δικαιώματα στον κόσμο το 2004 και την πολιτική της ΕΕ επί του θέματος (2004/2151(INI))

Το Ευρωπαϊκό Κοινοβούλιο,

- έχοντας υπόψη την Οικουμενική Διακήρυξη των Ανθρωπίνων Δικαιωμάτων και όλα τα σχετικά διεθνή όργανα για τα ανθρώπινα δικαιώματα,

- έχοντας υπόψη την έναρξη ισχύος, την 1η Ιουλίου 2002, του Καταστατικού της Ρώμης του Διεθνούς Ποινικού Δικαστηρίου (ΔΠΔ) και τα ψηφίσματά του σχετικά με το ΔΠΔ [1],

- έχοντας υπόψη τον Χάρτη των Ηνωμένων Εθνών,

- έχοντας υπόψη το Πρωτόκολλο αριθ. 13 της Ευρωπαϊκής Σύμβασης για την Προστασία των Ανθρωπίνων Δικαιωμάτων και των Θεμελιωδών Ελευθεριών, όσον αφορά την κατάργηση της θανατικής ποινής σε κάθε περίσταση,

- έχοντας υπόψη τον Χάρτη των Θεμελιωδών Δικαιωμάτων της Ευρωπαϊκής Ένωσης [2],

- έχοντας υπόψη τα άρθρα 3, 6, 11, 13 και 19 της Συνθήκης για την Ευρωπαϊκή Ένωση και τα άρθρα 177 και 300 της Συνθήκης περί ιδρύσεως της Ευρωπαϊκής Κοινότητας ,

- έχοντας υπόψη τη Συμφωνία Εταιρικής Σχέσης ΑΚΕ -ΕΕ [3],

- έχοντας υπόψη το ψήφισμά του της 23ηςΟκτωβρίου 2003 για ειρήνη και αξιοπρέπεια στη Μέση Ανατολή [4],

- έχοντας υπόψη το ψήφισμά του της 24ηςΦεβρουαρίου 2005 για την 61η Σύνοδο της Επιτροπής για τα Ανθρώπινα Δικαιώματα των Ηνωμένων Εθνών στη Γενεύη [5],

- έχοντας υπόψη την έκτη ετήσια έκθεση της ΕΕ για τα ανθρώπινα δικαιώματα,

- έχοντας υπόψη την πρώτη και τη δεύτερη έκθεση του Αναπτυξιακού Προγράμματος των Ηνωμένων Εθνών για τα Δικαιώματα του Ανθρώπου στις αραβικές χώρες,

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Εξωτερικών Υποθέσεων (A6-0086/2005),

A. εφιστώντας την προσοχή στο ότι το παρόν ψήφισμα δεν επιδιώκει να συμπεριλάβει τα πάντα, αλλά να τονίσει σε δύο κύρια μέρη, πρώτον, τις σημαντικότερες εξελίξεις στον τομέα των ανθρωπίνων δικαιωμάτων εκτός της ΕΕ με γεωγραφική σειρά και, δεύτερον, οκτώ κύρια θεματικά ζητήματα που θα είναι σημαντικά για την ΕΕ κατά τα προσεχή χρόνια,

Ζητήματα σε διάφορες χώρες

Υποψήφιες χώρες

1. υπενθυμίζει τα συμπεράσματα που περιέχονται στις εμπεριστατωμένες ειδικές εκθέσεις για τις υποψήφιες προς ένταξη χώρες, τη Βουλγαρία, τη Ρουμανία και την Τουρκία, και τις συγχαίρει για την πρόοδο που σημείωσαν όσον αφορά τα ανθρώπινα δικαιώματα, επισημαίνει όμως προς αυτές ότι πρέπει ακόμη να επιτελεσθεί πολύ έργο· τις καλεί , ως εκ τούτου, να συνεχίσουν και να πολλαπλασιάσουν τις προσπάθειές τους στον εν λόγω τομέα·

Δυτικά Βαλκάνια

2. επιβεβαιώνει ότι είναι διατεθειμένο να καταβάλει περαιτέρω προσπάθειες για το σεβασμό των ανθρωπίνων δικαιωμάτων τόσο στη Βοϊβοδίνα όσο και στο Κοσσυφοπέδιο·

3. καλεί την Κροατία, τη Βοσνία-Ερζεγοβίνη, τη Σερβία και το Μαυροβούνιο να εξασφαλίσουν τη δίκαιη διεξαγωγή δικών για τα εγκλήματα πολέμου· τους υπενθυμίζει την υποχρέωσή τους να συνεργαστούν πλήρως με το ΔΠΔΓ·

4. υπενθυμίζει στη Σερβία και το Μαυροβούνιο πόσο σημαντική είναι η προστασία των δικαιωμάτων του ανθρώπου και του κράτους δικαίου , ιδιαίτερα δε η ανάγκη για καταδίκη και τιμωρία κάθε πράξης αδιαλλαξίας και βίας κατά των εθνοτικών ομάδων·

Οι γείτονες της ΕΕ και η Μέση Ανατολή

5. υποστηρίζει, προς ενίσχυση του σεβασμού των δικαιωμάτων του ανθρώπου στις γειτονικές χώρες και στην περιοχή της Μεσογείου , τη δημιουργία ανεξάρτητων και ανοιχτών στους πολίτες οργάνων στις ενδιαφερόμενες χώρες, τα οποία θα εγγυώνται την αποτελεσματική εφαρμογή των δικαιωμάτων που απορρέουν από τις υπογραφείσες διμερείς και πολυμερείς συμφωνίες·

6. ζητεί ακόμη μεγαλύτερο σεβασμό των δικαιωμάτων των γυναικών και των μειονοτήτων καθώς και ελευθερία και πλουραλισμό για τα μέσα ενημέρωσης, σεβασμό των δικαιωμάτων του ανθρώπου από το ποινικό σύστημα και την κατάργηση των βασανιστηρίων και της θανατικής ποινής στις χώρες με τις οποίες η ΕΕ έχει συνάψει συμφωνία σύνδεσης και διαπραγματεύεται σχέδια δράσης·

7. ελπίζει ότι θα καταβληθούν μεγαλύτερες προσπάθειες για την προαγωγή των δικαιωμάτων των γυναικών στο πλαίσιο της διαδικασίας της Βαρκελώνης · ζητεί σχετικά με αυτό την θέσπιση περιφερειακού προγράμματος δράσης για την ενίσχυση των δικαιωμάτων των γυναικών και της ισότητας μεταξύ των φύλων υπό το πνεύμα της έκθεσης του Αναπτυξιακού Προγράμματος των Ηνωμένων Εθνών· καλεί όλες τις χώρες μέλη της διαδικασίας της Βαρκελώνης να άρουν τις επιφυλάξεις τους σχετικά με τη Σύμβαση για την εξάλειψη όλων των μορφών διακρίσεων κατά των γυναικών (CEDAW)·

8. τονίζει ότι οι χώρες της περιοχής πρέπει να προοδεύσουν στον τομέα των δικαιωμάτων του ανθρώπου, ιδίως όσον αφορά τη συνεργασία με το Διεθνές Ποινικό Δικαστήριο για την πρώην Γιουγκοσλαβία (ΔΠΔΓ), την υλοποίηση αποτελεσματικής πολιτικής υπέρ της επιστροφής των προσφύγων και των εκτοπισμένων, το σεβασμό των δικαιωμάτων των μειονοτήτων και την εφαρμογή ενεργών πολιτικών κατά της εμπορίας ανθρωπίνων όντων·

9. ζητεί από όλες τι ς χώρες οι οποίες, λόγω της εγγύτητάς τους με την ΕΕ, έχουν πολιτικές, εμπορικές και κοινωνικές αλληλεπιδράσεις με την ΕΕ, να αναγνωρίσουν ότι η διαδικασία των οικονομικών και κοινωνικών μεταρρυθμίσεων απαιτεί να έχει ως βάση την υιοθέτηση πολιτικών που προάγουν τα ανθρώπινα δικαιώματα και τα δημοκρατικά πρότυπα σύμφωνα με το διεθνές δίκαιο ανθρωπίνων δικαιωμάτων·

10. εκφράζει ικανοποίηση για την αναφορά στη διατήρηση των προτύπων για τα ανθρώπινα δικαιώματα εκ μέρους του νέου εκλεγμένου Προέδρου της Ουκρανίας όταν απευθύνθηκε προς το Κοινοβούλιο, στο Στρασβούργο, το Φεβρουάριο 2005· εκφράζει την ικανοποίησή του για το γεγονός ότι διατηρήθηκε το κράτος δικαίου στην Ουκρανία κατά τις προεδρικές εκλογές, και ενθαρρύνει την Ουκρανία να επιλέξει την οδό της ευθύτητας και της δημοκρατίας , που αποτελεί απαραίτητο θεμέλιο για τη διασφάλιση των ανθρωπίνων δικαιωμάτων στην ευρύτερη έννοια σε όλους τους πολίτες της · καλεί τη νέα κυβέρνηση να προβεί σε νομοθετικές και πολιτικές μεταρρυθμίσεις προκειμένου να εγγυηθεί την ελευθερία του τύπου και των μέσων ενημέρωσης σε ολόκληρη τη χώρα, να θέσει τέρμα στα βασανιστήρια και στις κακομεταχειρίσεις εκ μέρους των οργάνων επιβολής του νόμου, να εξασφαλίσει την άμεση πρόσβαση σε νομική βοήθεια ευθύς μετά από τη σύλληψη και να καταπολεμήσει τη διαφθορά·

11. καλεί τη Λευκορωσία να αναγνωρίσει πολιτικά δικαιώματα σε όλους τους πολίτες· καλεί τις αρχές στη Λευκορωσία να σταματήσουν αμέσως τις εκτελέσεις πολιτικών αντιπάλων και τις αυθαίρετες συλλήψεις και κρατήσεις· στηρίζει το έργο της Ένωσης Δημοσιογράφων της Λευκορωσίας , στην οποία απονεμήθηκε το Βραβείο Ζαχάρωφ 2004, σε αναγνώριση του αγώνα της να παρέχει στους πολίτες της Λευκορωσίας αμερόληπτες πληροφορίες και σταθμισμένη μετάδοση ειδήσεων· καλεί τις αρχές της Λευκορωσίας να επιτρέψουν τη χάραξη πολιτικής στον τομέα της υιοθεσίας με τις χώρες της ΕΕ και να διευκολύνει ένα σύστημα χορήγησης θεωρήσεων που να επιτρέπει τη συνέχιση των προγραμμάτων διακοπών για παιδιά που έχουν πληγεί από τις συνέπειες της πυρηνικής καταστροφής του Τσερνομπίλ·

12. αναγνωρίζει τις πρόσφατες εκλογές στη Μολδαβία· επισημαίνει την ανησυχία του Συμβουλίου της ΕΕ για το ότι οι εκλογές αυτές δεν κατάφεραν να εκπληρώσουν ορισμένες υποχρεώσεις που απαιτούνται για μια πλήρη ανταγωνιστική εκλογική διαδικασία, ιδιαίτερα σε σχέση με τη δίκαιη πρόσβαση στα μέσα μαζικής ενημέρωσης και την αμερόληπτη προεκλογική κάλυψη· ζητεί από την κυβέρνηση της Μολδαβίας να διερευνήσει τις καταγγελίες περί βασανιστηρίων και κακομεταχείρισης των θυμάτων, ακόμα και ανηλίκων, από την αστυνομία και να βελτιώσει τις συνθήκες στις φυλακές · ζητεί μεταρρυθμίσεις για τη βελτίωση του κράτους δικαίου και την αντιμετώπιση της διαφθοράς των θεσμών· ζητεί από τη Μολδαβία να εμποδίσει την εμπορία ανθρώπινων όντων, και συγκεκριμένα γυναικών και παιδιών, τη σωματεμπορία γυναικών και το λαθρεμπόριο ανθρώπινων οργάνων για μεταμοσχεύσεις· ζητεί από τις αρχές να εξασφαλίσουν πολιτική ισορροπία στα μέσα ενημέρωσης που ελέγχονται από το κράτος· θεωρεί ότι οι συλλήψεις βουλευτών της αντιπολίτευσης και άλλες ενέργειες κατά των ειρηνικών διαδηλώσεων αποτελούν σαφείς παραβιάσεις των θεμελιωδών δικαιωμάτων και ελευθεριών, όπως της ελευθερίας της έκφρασης , του συνέρχεσθαι και του συνεταιρίζεσθαι· ζητεί δε από τη αποκαλούμενη μολδαβική Δημοκρατία της Υπερδνειστερίας να ελευθερώσει τους υπόλοιπους πολιτικούς κρατούμενους ·

13. καλεί την Ουκρανία και τη Μολδαβία να πατάξουν το λαθρεμπόριο προς, από και διαμέσου της Υπερδνειστερίας, τη Ρωσία να πατάξει το λαθρεμπόριο από την περιοχή του Καλίνιγκραντ στη Λιθουανία και την Πολωνία, και να αναπτύξουν αποτελεσματικά προγράμματα κατά της διαφθοράς των τελωνειακών, των συνορο-φυλάκων, των εφοριακών καθώς και της αστυνομίας ·

14. χαιρετίζει τις προσπάθειες που κατέβαλε το Μαρόκο για να αντιμετωπίσει τα δεινά των θυμάτων παρελθόντων παραβιάσεων των δικαιωμάτων του ανθρώπου, και ιδιαίτερα τη θέσπιση της Επιτροπής Ισότητας και Συμφιλίωσης· αναγνωρίζει τις θετικές εξελίξεις της απαγόρευσης των βασανιστηρίων και της αποζημίωσης των θυμάτων του παρελθόντος· υποστηρίζει τη συνέχιση των νομικών μεταρρυθμίσεων, όπως ο Οικογενειακός Κώδικας που εγκρίθηκε από το Κοινοβούλιο του Μαρόκου τον Ιανουάριο 2004 και το νομοσχέδιο που καθιστά ποινικό αδίκημα τα βασανιστήρια (Δεκέμβριος 2004)· αποκηρύσσει μετ' επιτάσεως την προσφυγή σε ποινές φυλάκισης εις βάρος δημοσιογράφων όσον αφορά τις υποθέσεις υποτιθέμενης συκοφαντίσεως και ζητεί από τις μαροκινές αρχές μεταρρύθμιση του ποινικού κώδικα, για να καταργηθούν οι ποινές φυλάκισης για "αδικήματα Τύπου"· σημειώνει ότι στο Μαρόκο υφίσταται δικαιοστάσιο σε ό, τι αφορά τη θανατική ποινή και καλεί τις αρχές της χώρας να καταργήσουν τη θανατική ποινή·

15. λαμβάνει με ανησυχία γνώση παραβιάσεων των ανθρωπίνων δικαιωμάτων στη Δυτική Σαχάρα περιλαμβανομένου του τομέα της ελευθερίας λόγου και της ελεύθερης κυκλοφορίας , και ενθαρρύνει το Μαρόκο και το Μέτωπο Πολισάριο να προχωρήσουν επί τη βάσει του διεθνώς αναγνωρισμ ένου Baker-Plan· καλεί το Μαρόκο και το Μέτωπο Πολισάριο να ελευθερώσουν όλους τους κρατούμενους πολέμου·

16. ενθαρρύνει το Μαρόκο και την Αλγερία να επιφυλάσσουν ανθρώπινη μεταχείριση στους μετανάστες · τονίζει πως όλα αυτά τα μέτρα πρέπει να λαμβάνονται με πλήρη συμμόρφωση προς το διεθνές δίκαιο περί ανθρωπίνων δικαιωμάτων και προσφύγων·

17. καλεί την Αλγερία να συνεχίσει να λαμβάνει υπόψη τις σχετικές με τα ανθρώπινα δικαιώματα υποχρεώσεις της κατά την αντιμετώπιση τρομοκρατικών απειλών και επικροτεί την εν εξελίξει διαδικασία μεταρρύθμισης· σημειώνει ότι η Αλγερία πρέπει να συνεχίσει να προωθεί την ελευθερία του Τύπου, των ανεξάρτητων κινημάτων των πολιτών και της αντιπολίτευσης και επικροτεί τις τελευταίες εξελίξεις επ' αυτού· επιδοκιμάζει τη συνέχιση του διαλόγου μεταξύ της κυβέρνησης της Αλγερίας και της ΕΕ όσον αφορά τη λαθρομετανάστευση· ζητεί από την Αλγερία να απαντήσει θετικά στο αίτημα της Ομάδας Εργασίας του ΟΗΕ για τις Αναγκαστικές και Ακούσιες Εξ αφανίσεις και να δώσει προτεραιότητα στο ζήτημα των "εξ αφανισθέντων"·

18. καλεί τη Λιβύη να ελευθερώσει όλους τους πολιτικούς κρατούμενους· ανησυχεί έντονα για τη νομοθεσία της Λιβύης που απαγορεύει τα πολιτικά κόμματα, ενώσεις και μέσα ενημέρωσης· τονίζει τη σημασία του σεβασμού των διεθνών συμβάσεων για τα δικαιώματα του ανθρώπου και τα ανθρωπιστικά ζητήματα· καλεί την ΕΕ να παροτρύνει τις αρχές της Λιβύης να επιτρέψουν σε διεθνείς οργανώσεις δικαιωμάτων του ανθρώπου την είσοδο στη Λιβύη και τη διενέργεια ερευνών· καλεί τη Λιβύη να επιτρέψει στους διεθνείς ελέγχους την πρόσβαση, να θέσει τέλος στις απελάσεις και στις αυθαίρετες συλλήψεις μεταναστών , να κυρώσει τη Σύμβαση της Γενεύης σχετικά με το καθεστώς των προσφύγων και να αναγνωρίσει την εντολή του UNHCR·

19. παροτρύνει την Τυνησία να επιτρέψει το σχηματισμό ανεξάρτητων οργανώσεων για τα δικαιώματα του ανθρώπου· καλεί την Τυνησία να αποδεσμεύσει αμέσως όλα τα κονδύλια που η Ευρωπαϊκή Ένωση έχει εμβάσει στις οργανώσεις για τα ανθρώπινα δικαιώματα, και ειδικότερα τα κονδύλια προς τον Τυνησιακό Σύνδεσμο Ανθρωπίνων Δικαιωμάτων·

20. παροτρύνει την Τυνησία να σέβεται τα θεμελιώδη δικαιώματα όπως η ελευθερία της γνώμης , της έκφρασης και του συνεταιρίζεσθαι, και εξακολουθήσει να λαμβάνει όλα τα μέτρα που είναι απαραίτητα για να καλυφθούν τα εναπομένοντα κενά, ούτως ώστε να τηρεί τις συμβάσεις ανθρωπίνων δικαιωμάτων καθώς και την περί δικαιωμάτων του ανθρώπου ρήτρα της συμφωνίας σύνδεσης · εκφράζει την ανησυχία του για τις συνεχιζόμενες καταγγελίες παραβιάσεων των δικαιωμάτων εις βάρος υπερασπιστών των δικαιωμάτων του ανθρώπου, στις οποίες περιλαμβάνονται παρενοχλήσεις, εκφοβισμός, δυσφήμιση, αυθαίρετες συλλήψεις και άσκηση φυσικής βίας· καλεί επομένως την ΕΕ να λάβει υπόψη όλα αυτά τα θέματα στο πλαίσιο του σχεδίου δράσης για την Ευρωπαϊκή Πολιτική Γειτονίας και να αξιολογεί προσεκτικά και σε τακτική βάση τη σχετική με τα δικαιώματα του ανθρώπου πρόοδο που επιτυγχάνεται στους τομείς αυτούς·

21. χαιρετίζει το συνεχιζόμενο διάλογο ΕΕ-Αιγύπτου προς προαγωγή της σταθερότητας , της ανάπτυξης και των ανθρωπίνων δικαιωμάτων στην ευρω-μεσογειακή περιοχή, όπως διαπιστώθηκε στην Ευρωμεσογειακή Κοινοβουλευτική Συνέλευση που διεξήχθη στο Κάιρο· επ' αυτού χαιρετίζει την απελευθέρωση του Δρ Noor· καλεί την Αίγυπτο να δώσει προτεραιότητα στην προαγωγή των ανθρωπίνων δικαιωμάτων· επιδοκιμάζει τον εορτασμό της διάσκεψης κορυφής για το Νταρφούρ που θα πραγματοποιηθεί στην Αίγυπτο και αναγνωρίζει τη δέσμευση της κυβέρνησης της Αιγύπτου να προωθήσει την ειρήνη στο Σουδάν· καλεί την Αίγυπτο να άρει την κατάσταση έκτακτης ανάγκης·

22. αναγνωρίζει ότι η αλλαγή στην παλαιστινιακή ηγεσία δημιούργησε νέα ευκαιρία για την πραγματοποίηση θετικού βήματος προς τα εμπρός στην περιοχή και υποστηρίζει τον "Χάρτη Πορείας" ως βάση διαρκούς λύσης · έχει την πεποίθηση ότι είναι απαραίτητη η πλήρης πολιτική στήριξη από τις ΗΠΑ και την ΕΕ προκειμένου να εξευρεθεί η εν λόγω διαρκής λύση·

23. καλεί τη νέα παλαιστινιακή ηγεσία να συνεχίσει να λαμβάνει όλα τα απαιτούμενα μέτρα για να παύσει η τρομοκρατική δραστηριότητα κατά του Ισραήλ, με ιδιαίτερη έμφαση στο να σταματήσει την υλική και ηθική υποστήριξη και την πρακτική των βομβιστικών επιθέσεων αυτοκτονίας· στηρίζει και ενθαρρύνεται από τις προσπάθειες και την πρόοδο που επετεύχθη έως σήμερα από τη νέα παλαιστινιακή ηγεσία προς τον σκοπό αυτόν·

24. λαμβάνει γνώση των προσπαθειών που καταβάλλει το Ισραήλ ανταποκρινόμενο στις νέες σχέσεις που υπάρχουν μεταξύ της ηγεσίας Παλαιστινίων και Ισραηλινών· χαιρετίζει ιδιαίτερα τα ληφθέντα μέτρα οικοδομήσεως εμπιστοσύνης, όπως η ελευθέρωση κρατουμένων, η διακήρυξη του τέλους των στρατιωτικών επιθέσεων, ο τερματισμός της πολιτικής της καταστροφής οικιών των Παλαιστινίων και η συνεχιζόμενη προώθηση της πολιτικής για την απεμπλοκή από τη Λωρίδα της Γάζας · αναγνωρίζει το δικαίωμα του Ισραήλ να λαμβάνει μέτρα για να παρέχει ασφάλεια στους Ισραηλινούς · υπενθυμίζει στο Ισραήλ ότι κανένα μέτρο κατά της τρομοκρατίας δεν μπορεί να αγνοεί τα ζητήματα των ανθρωπίνων δικαιωμάτων·

25. εκφράζει την ανησυχία του για την ύπαρξη και την κλιμάκωση του φράγματος ασφαλείας /διαχωριστικού τείχους σε μεγάλες περιοχές της Δυτικής Όχθης και τις επιπτώσεις του στα ανθρώπινα δικαιώματα των τοπικών πληθυσμών· σημειώνει την απόφαση του Διεθνούς Δικαστηρίου σε σχέση με το φράγμα ασφαλείας/διαχωριστικό τείχος· σημειώνει επίσης την απόφαση του ισραηλινού Ανωτάτου Δικαστηρίου (Ιούνιος 2004), καθώς και την απόφαση του Φεβρουαρίου 2005 της Ισραηλινής Κυβέρνησης ·

26. καλεί τη Συρία να σέβεται τα δικαιώματα του ανθρώπου και ιδιαίτερα την ελευθερία του συνεταιρίζεσθαι, και ανησυχεί για τις καταγγελίες ότι τρομοκρατικές οργανώσεις χρηματοδοτούνται από τη Συρία· επιδοκιμάζει την αναγγελία του Σύριου Υπουργού Εξωτερικών ότι όλα τα συριακά στρατεύματα, στρατιωτικοί πόροι και μηχανισμοί πληροφοριών θα αποσυρθούν πλήρως, από τις 30 Απριλίου 2005, σύμφωνα με το Ψήφισμα 1559 (2004) του Συμβουλίου Ασφαλείας·

27. καλεί την κυβέρνηση της Συρίας να ελευθερώσει πάραυτα τους πολιτικούς κρατουμένους και να άρει οριστικά την κατάσταση έκτακτης ανάγκης · ελπίζει ότι η Συρία θα δείξει το δρόμο όσον αφορά την εφαρμογή και υλοποίηση στην πράξη των δεσμεύσεών της υπέρ των ανθρωπίνων δικαιωμάτων και ελευθεριών, ιδίως όσον αφορά την παύση των διακρίσεων κατά των Κούρδων, την ισότητα των φύλων και την παύση της βίας κατά των γυναικών· τονίζει το μεγάλο αριθμό αυθαίρετων συλλήψεων και φυλακίσεων, καθώς και τη διαδεδομένη χρήση βασανιστηρίων και κακομεταχειρίσεων, ακόμη και παιδιών·

28. εκφράζει τη λύπη του για τη χρήση της θανατικής ποινής στη Σαουδική Αραβία και καλεί την κυβέρνηση να θέσει τέρμα στην πρακτική αυτή που εφαρμόζεται σήμερα σε συστηματική βάση· ανησυχεί για το ότι πολλά βασικά δικαιώματα δεν προστατεύονται από τη Σαουδική νομοθεσία, τα πολιτικά κόμματα δεν επιτρέπονται και η ελευθερία έκφρασης είναι εξαιρετικά περιορισμένη·

29. χαιρετίζει τις πρόσφατες τοπικές εκλογές ως βήμα προς τη δημοκρατία, αλλά καταγγέλλει το διαχωρισμό των φύλων στη Σαουδική Αραβία και τις έντονες διακρίσεις και περιορισμούς των ελευθεριών που υφίστανται οι γυναίκες, συμπεριλαμβανομένης και της έλλειψης του δικαιώματος ψήφου· υπενθυμίζει ότι οι γυναίκες στη Σαουδική Αραβία εξακολουθούν να χρειάζονται τη γραπτή άδεια άρρενος συγγενούς τους για να ταξιδεύσουν και ότι όποτε υφίστανται κακομεταχειρίσεις ή βιαιοπραγίες από άρρενες συγγενείς συχνά δεν διαθέτουν κανένα μέσο επανόρθωσης·

30. αναγνωρίζει τις δυσκολίες που αντιμετωπίζουν οι νέες αρχές του Ιράκ στις προσπάθειές τους να εγκαθιδρύσουν τον νόμο και την τάξη με τη συνδρομή των στρατιωτικών δυνάμεων που σταθμεύουν εκεί και εκφράζει ανησυχία όσον αφορά την παρούσα κατάσταση· χαιρετίζει την αποφασιστικότητα και το θάρρος που επέδειξαν οι Ιρακινοί κατά την πρόσφατη προεκλογική διαδικασία και ψηφοφορία, που προσέφερε στους ίδιους και στη χώρα τους την προοπτική ενός καλύτερου δημοκρατικού μέλλοντος· εκφράζει την υποστήριξή του στη νεοεκλεγμένη κυβέρνηση στο Ιράκ· ελπίζει ότι θα εκπονηθεί σύντομα νέο δημοκρατικό Σύνταγμα με τη συνεργασία των μειονοτήτων· καλεί την Επιτροπή να παράσχει αυξημένη στήριξη στις αρχές του Ιράκ· καλεί τα Ηνωμένα Έθνη να αυξήσουν την εμπλοκή και την παρουσία τους στο Ιράκ· ανησυχεί για αναφορές σχετικά με συνεχιζόμενα βασανιστήρια και κακομεταχείριση κρατουμένων σε ιρακινές φυλακές · λαμβάνει γνώση των επικίνδυνων συνθηκών υπό τις οποίες εξακολουθούν να εργάζονται οι δημοσιογράφοι στο Ιράκ και εκφράζει τη λύπη του για τις συνεχιζόμενες απαγωγές · ζητεί την άμεση ελευθέρωση όλων των απαχθέντων, ενώ καταδικάζει έντονα τη βάρβαρη δραστηριότητα της λήψης ομήρων , εκτελέσεων και βομβιστικών επιθέσεων αυτοκτονίας· επαναλαμβάνει ότι καταδικάζει τη χρήση βασανιστηρίων και οποιαδήποτε βάναυση, απάνθρωπη ή ταπεινωτική συμπεριφορά απέναντι στους αιχμαλώτους στο Ιράκ από τις ιρακινές αρχές ή ξένο στρατιωτικό προσωπικό·

31. καλεί το Ιράν να μετάσχει θετικά στο διάλογο με την ΕΕ για τα ανθρώπινα δικαιώματα· ανησυχεί για το ότι η κατάσταση των δικαιωμάτων του ανθρώπου έχει επιδεινωθεί κατά την τελευταία διετία και καλεί τις αρχές του Ιράν να αναλάβουν με σοβαρότητα τη δέσμευση να αντιστρέψουν την τάση αυτή· καταδικάζει τη σοβαρή αύξηση των περιπτώσεων καταπάτησης των ανθρωπίνων δικαιωμάτων, κυρίως δε τις αυξανόμενες αναφορές δημοσίων εκτελέσεων και μαστιγώσεων· χαιρετίζει το δικαιοστάσιο στις εκτελέσεις διά λιθοβολισμού και παροτρύνει το κοινοβούλιο του Ιράν να εισαγάγει νομοθεσία που θα καταργεί αυτή την πρακτική χωρίς εξαιρέσεις· σημειώνει τις διαβεβαιώσεις που έδωσαν οι ιρανικές αρχές για την επιβολή δικαιοστασίου στις εκτελέσεις ανηλίκων και παροτρύνει τις αρχές να εγκρίνουν νομοθεσία που θα απαγορεύει την εκτέλεση προσώπων που διαπράττουν εγκλήματα όντας ανήλικοι , απαγόρευση που θα εξακολουθήσει να ισχύει και αφότου τα πρόσωπα αυτά συμπληρώσουν την ηλικία των 18· σημειώνει τις διαβεβαιώσεις που δόθηκαν από το Ιράν για δικαιοστάσιο στους ακρωτηριασμούς· καλεί το Συμβούλιο και την Επιτροπή να παρακολουθήσουν από κοντά την εφαρμογή των δεσμεύσεων που ανέλαβε το Ιράν για τα δικαιοστάσια στα τρία βασικά ζητήματα των λιθοβολισμών, των εκτελέσεων ανηλίκων και των ακρωτηριασμών· ανησυχεί για το μεγάλο αριθμό συλλήψεων, κυρίως γυναικών και ανηλίκων, βάσει ασαφών ή ασήμαντων καταγγελιών· εκφράζει την εντονότατη ανησυχία του για το γεγονός ότι εκτελέστηκε πρόσφατα ανήλικος για παράνομη σεξουαλική σχέση· καταδικάζει την απεχθή πολιτική του Ιράν να συλλαμβάνει και να φυλακίζει δημοσιογράφους και διαφωνούντες του κυβερνοχώρου, καθώς και να καταπνίγει την ελευθερία του Τύπου και των ΜΜΕ· καλεί το Ιράν να παύσει να υποστηρίζει τρομοκρατικές οργανώσεις

32. ζητεί να συμμετάσχει πλήρως στη συνεκτική αναθεώρηση της Ευρω-Μεσογειακής Εταιρικής Σχέσης η οποία πρόκειται να υποβληθεί στους υπουργούς κατά την επόμενη ευρω-μεσογειακή υπουργική συνάντηση του Λουξεμβούργου·

33. καλεί και πάλι όλα τα συμβεβλημένα στις ευρω-μεσογειακές συμφωνίες σύνδεσης μέρη να μεταφράσουν τη ρήτρα για τα δικαιώματα του ανθρώπου σε ένα πρόγραμμα δράσης προς ενίσχυση και προαγωγή του σεβασμού των ανθρωπίνων δικαιωμάτων και να θεσπίσουν μηχανισμό τακτικής αξιολόγησης της τήρησης του άρθρου 2 των αντίστοιχων Συμφωνιών Σύνδεσης·

34. είναι πεπεισμένο ότι η Ευρωπαϊκή Πρωτοβουλία για τη Δημοκρατία και τα Δικαιώματα του Ανθρώπου πρέπει να διαδραματίσει ζωτικό ρόλο για να προωθηθούν οι θεμελιώδεις αξίες της ΕΕ στη διαδικασία της Βαρκελώνης· ζητεί, σχετικώς, να ενισχυθεί η δράση της στις χώρες-εταίρους της Μεσογείου ούτως ώστε να υποστηριχθεί η ανάπτυξη και η εδραίωση κοινωνιών των πολιτών και ανεξάρτητων μη κυβερνητικών εταίρων·

Η Ρωσία ως γείτονας

35. εκφράζει τη λύπη του και καταδικάζει τις αποτρόπαιες τρομοκρατικές πράξεις που έλαβαν χώρα εντός της Ρωσικής Ομοσπονδίας το 2004, και ιδιαίτερα τις τραγικές και χαραγμένες για πάντα στη μνήμη τρομοκρατικές ενέργειες που είχαν ως θύματα παιδιά στο Μπεσλάν·

36. αναγνωρίζει ότι η Ρωσία αντιμετωπίζει τρομοκρατικό κίνδυνο από εξτρεμιστές, υποστηρίζει τις προσπάθειες της Ρωσίας για την καταπολέμηση της τρομοκρατίας , εμμένει όμως στο ότι τα ανθρώπινα δικαιώματα πρέπει να γίνονται σεβαστά στο πλαίσιο αυτής της πρόκλησης·

37. καλεί τη Ρωσία να λάβει μέτρα προς τερματισμό των συχνά καταγγελλόμενων εκτελέσεων χωρίς δίκη , των εξαφανίσεων και των βασανιστηρίων κρατουμένων στην Τσετσενία· παροτρύνει τη Ρωσία να επιτρέψει την απρόσκοπτη πρόσβαση ανθρωπιστικών οργανώσεων και παρατηρητών στην Τσετσενία· επαναλαμβάνει την έκκλησή του για πολιτική λύση διαρκείας στα προβλήματα στην Τσετσενία, σύμφωνα με τα δικαιώματα του ανθρώπου και την αναγνώριση της εδαφικής ακεραιότητας της Ρωσικής Ομοσπονδίας·

38. υπενθυμίζει στη Ρωσία τις υποχρεώσεις της βάσει του διεθνούς ανθρωπιστικού δικαίου· εκφράζει τη λύπη του για την πρόσφατη έγκριση νομοθεσίας στη Ρωσία, η οποία ενδέχεται να περιορίσει τα ανθρώπινα, αστικά και πολιτικά δικαιώματα, όπως π .χ. η κατάργηση των άμεσων εκλογών διοικητών, η διεύρυνση του de facto κυβερνητικού ελέγχου στους περισσότερους τηλεοπτικούς σταθμούς, οι νόμοι προς περιορισμό του δικαιώματος δημόσιας διαδήλωσης και η αναδρομική εφαρμογή νόμων σχετικών με τα δικαιώματα ιδιοκτησίας και επενδύσεων·

39. υπενθυμίζει στη Ρωσία τις ρητές της δεσμεύσεις , ως χώρα που έχει υπογράψει την Ευρωπαϊκή Σύμβαση για τα Δικαιώματα του Ανθρώπου, ήτοι το να σέβεται και να προάγει τις δημοκρατικές αρχές και το κράτος δικαίου, μεταξύ άλλων με τη διεξαγωγή ελεύθερων και δίκαιων εκλογών, την ύπαρξη υγιούς πολιτικού πλουραλισμού και εναλλακτικών πηγών πληροφόρησης, το δικαίωμα του συνεταιρίζεσθαι, το δικαίωμα της ελεύθερης έκφρασης και της διαφανούς και αμερόληπτης εφαρμογής των νόμων από ανεξάρτητη δικαστική εξουσία·

40. ζητεί με εμμονή από τη Ρωσία να διευκολύνει τις επισκέψεις παρατηρητών ανθρωπίνων δικαιωμάτων σε όλα τα σημεία τις χώρας ·

41. καλεί την Κυβέρνηση της Ρωσίας να προστατεύσει όσους ακτιβιστές και όσες οργανώσεις δρουν για την προάσπιση των δικαιωμάτων του ανθρώπου και απειλούνται με διώξεις από τοπικές αρχές σε όλες τις δημοκρατίες του βορείου Καυκάσου·

42. παροτρύνει την Κυβέρνηση της Ρωσίας να εξασφαλίσει την ανεξαρτησία του δικαστικού σώματος και να σέβεται τις αρχές που επιτρέπουν την ύπαρξη ενός δίκαιου και μη πολιτικοποιημένου επιχειρηματικού τομέα, ως συμβαίνει στις δημοκρατίες της ΕΕ·

Aσία

43. χαιρετίζει το γεγονός ότι η κυβέρνηση του Καζακστάν ανέστειλε τις εκτελέσεις και ότι το Κιργιζιστάν επεξέτεινε την αναστολή τους· καλεί τις κυβερνήσεις και τα κοινοβούλια των δύο αυτών χωρών να καταργήσουν τη θανατική ποινή· απευθύνει και στις δύο κυβερνήσεις έκκληση για να βελτιώσουν τις δυνατότητες καταγραφής και συμμετοχής σε εκλογές των πολιτικών κομμάτων· καλεί και τις δύο χώρες να βελτιώσουν τις δυνατότητες των πολιτικών κομμάτων να εγγράφονται και να συμμετέχουν σε εκλογές· ζητεί και από τις δυο χώρες να επιτρέψουν την ισορροπία στα μέσα ενημέρωσης και την ελευθερία του Τύπου·

44. καλεί την κυβέρνηση του Ουζμπεκιστάν να λάβει απτά μέτρα για την κατάργηση της θανατικής ποινής μετά την επίσημη δέσμευσή του να πράξει κάτι τέτοιο, όπως είναι η αναστολή των θανατικών ποινών και εκτελέσεων· χαιρετίζει τις τροπολογίες στον ποινικό κώδικα για την καταπολέμηση και τη θέση εκτός νόμου των βασανιστηρίων και της κακομεταχείρισης υπό κράτηση που έγιναν το 2003· καλεί το Ουζμπεκιστάν να εφαρμόσει στην πράξη τις αλλαγές αυτές και να ελευθερώσει τους υπόλοιπους πολιτικούς κρατούμενους· επιμένει στη δημιουργία ανεξάρτητου δικαστικού σώματος· χαιρετίζει την πρόσφατη δέσμευση της κυβέρνησης να διεξαγάγει σημαντικές μεταρρυθμίσεις , μεταξύ των οποίων η ενίσχυση της ανεξαρτησίας του δικαστικού σώματος και ο τερματισμός της λογοκρισίας του τύπου·

45. καλεί την κυβέρνηση του Τατζικιστάν να σταματήσει τις προσπάθειές της να παγιώσει εν σπουδή την εξουσία της έως τις εφετινές βουλευτικές εκλογές και να επιτρέψει στα κόμματα της αντιπολίτευσης να λάβουν μέρος στις εκλογές·

46. καλεί το Τουρκμενιστάν να παράσχει πραγματική πολιτική ελευθερία, συμπεριλαμβανομένης της ελευθερίας έκφρασης, σε όλους τους πολίτες του· απευθύνει στο Τουρκμενιστάν έκκληση να σταματήσει τις αυθαίρετες κρατήσεις και φυλακίσεις, καθώς και τις παρενοχλήσεις πολιτικών αντιπάλων·

47. εκφράζει την ικανοποίησή του για τα θετικά αποτελέσματα της εκλογικής διαδικασίας στο Αφγανιστάν και ενθαρρύνει τη νέα κυβέρνηση του κ. Καρζάι να συνεχίσει την πολιτική εκσυγχρονισμού και ανασυγκρότησης, με ιδιαίτερη έμφαση στη διασφάλιση των ανθρωπίνων δικαιωμάτων για όλους τους πολίτες της χώρας · καταδικάζει σθεναρά τη βαρβαρότητα της σύλληψης ομήρων και τις εκτελέσεις αθώων ανθρώπων·

48. επιδοκιμάζει την θέσπιση επιτροπής ανθρωπίνων δικαιωμάτων στο Αφγανιστάν και στις Μαλδίβες· απευθύνει σχετική έκκληση στις κυβερνήσεις αμφοτέρων των χωρών και υπενθυμίζει ότι τέτοιες επιτροπές πρέπει να στηρίζονται οικονομικά αλλά να είναι σε θέση να εργάζονται ανεξάρτητα·

49. χαιρετίζει τα ποικίλα θετικά βήματα στο Πακιστάν στον τομέα των ανθρωπίνων δικαιωμάτων: τη σύσταση κοινού εκλογικού σώματος για μειονότητες, την έγκριση του Νόμου για την Ελευθερία Ενημέρωσης και τη διάθεση εδρών στην Εθνοσυνέλευση για γυναίκες· αναγνωρίζει ότι το Πακιστάν φέρει ειδικές ευθύνες όσον αφορά την πάταξη της τρομοκρατικής δραστηριότητας , καθώς και τις πολιτικές δυσχέρειες που συνεπάγονται οι ευθύνες αυτές· εμμένει όμως ότι τα θέματα των ανθρωπίνων δικαιωμάτων δεν είναι δυνατόν να αγνοούνται στα πλαίσια τυχόν αντιτρομοκρατικών μέτρων, ιδίως όσον αφορά τη σύλληψη και φυλάκιση· εκφράζει τη λύπη του για την απροθυμία του Προέδρου Μουσάραφ να εκπληρώσει την υποχρέωσή του και να διαχωρίσει τον ρόλο της κυβέρνησης του κράτους από τους στρατιωτικούς , δεδομένου ότι αυτός ο διαχωρισμός αποτελεί χαρακτηριστικό γνώρισμα κανονικής δημοκρατίας , όπου ο στρατός υπηρετεί την δημοκρατικά εκλεγμένη κυβέρνηση·

50. αναγνωρίζει ότι η Ινδία είναι η μεγαλύτερη λειτουργούσα δημοκρατία στον κόσμο και υποστηρίζει την πρόοδο που έχει επιτευχθεί στον τομέα των δικαιωμάτων του ανθρώπου· εξακολουθεί πάντως να ανησυχεί για τις συνεχιζόμενες διακρίσεις στην ινδική κοινωνία που βασίζονται στην κοινωνική τάξη, την κοινωνική θέση ή το θρήσκευμα· πιστεύει ότι, παρότι πρόκειται βασικά για κοινωνικό πρόβλημα των αγροτικών περιοχών και σαφώς δεν υποστηρίζεται από την κυβερνητική πολιτική, πρόκειται για τομέα στον οποίο η κυβέρνηση της Ινδίας πρέπει να συνεχίσει να προωθεί κοινωνικές αλλαγές·

51. χαιρετίζει τον πρόσφατο θετικό διάλογο μεταξύ του Πακιστάν και της Ινδίας για το Κασμίρ· εξακολουθεί να ανησυχεί για τις καταγγελίες παραβιάσεων των δικαιωμάτων του ανθρώπου στην περιοχή του Κασμίρ από μέλη των στρατιωτικών και αστυνομικών δυνάμεων της Ινδίας · καλεί την κυβέρνηση της Ινδίας να διασφαλίσει ότι όλες οι καταγγελίες για τέτοιες παραβιάσεις θα διερευνηθούν αμέσως από κάποια δικαστική αρχή· καταδικάζει έντονα κάθε πράξη τρομοκρατίας και βίας σε ολόκληρη την περιοχή και επισημαίνει την ευθύνη του Πακιστάν να καταβάλλει επίπονες προσπάθειες για να βοηθήσει τη χαλιναγώγηση τέτοιων ενεργειών· επιμένει για πλήρη και ανοικτή πρόσβαση των μέσων ενημέρωσης και των οργανώσεων ανθρωπίνων δικαιωμάτων στην περιοχή του Κασμίρ·

52. χαιρετίζει τη βελτίωση της κατάστασης των δικαιωμάτων του ανθρώπου στη Σρι Λάνκα, αλλά εκφράζει ανησυχία για την πρακτική των Τίγρεων για την Απελευθέρωση των Τάμιλ του Εελάμ όσον αφορά τις θανατώσεις και απαγωγές μελών άλλων πολιτικών ομάδων των Τάμιλ και την στράτευση παιδιών·

53. παρακινεί την κυβέρνηση του Μπαγκλαντές να σεβασθεί τις εντολές του Ύπατου Δικαστηρίου του, το οποίο απαιτεί την αποφυγή της κατάχρησης των νομοθετικών μέσων κατά την κράτηση διαδηλωτών της αντιπολίτευσης, και να απόσχει από την πάταξη ειρηνικών πολιτικών διαμαρτυριών με κρατήσεις και βασανιστήρια· παρακινεί την κυβέρνηση του Μπαγκλαντές να θέσει τέλος στις δραστηριότητες κατά του εγκλήματος του παραστρατιωτικού τάγματος άμεσης δράσης, οι οποίες ενέχονται σε αριθμό εκτελέσεων χωρίς δίκη· καλεί την κυβέρνηση του Μπαγκλαντές να προβεί σε προληπτικές ενέργειες κατά των παραστρατιωτικών μουσουλμανικών ομάδων οι οποίες έχουν εξαπλώσει τη βία και τον εκφοβισμό στις αγροτικές περιοχές του Μπαγκλαντές·

54. εξακολουθεί να ανησυχεί για το γεγονός που το Λάος και το Βιετνάμ παραμένουν κράτη με μονοκομματική ηγεσία, που εξακολουθούν να καταπιέζουν εθνοτικές και θρησκευτικές μειονότητες , πέραν των υπερασπιστών των δημοκρατικών και ανθρωπίνων δικαιωμάτων· καλεί τις κυβερνήσεις των δύο χωρών να σέβονται την ελευθερία της έκφρασης, του συνέρχεσθαι και της θρησκείας·

55. θεωρεί λυπηρή την παραβίαση των ανθρωπίνων δικαιωμάτων των ορεσειβίων ιθαγενών του Βιετνάμ και καλεί την κυβέρνηση να καταργήσει κάθε διάκριση σε βάρος κάθε είδους μειονοτήτων·

56. πιστεύει ότι η άρση της πολιτικής ασυλίας των κ.κ. Rainsy, Poch και Channy από την Εθνοσυνέλευση της Καμπότζης συνιστά σοβαρή παραβίαση των δημοκρατικών αρχών και καλεί τις αρχές της Καμπότζης να σταματήσουν κάθε δίωξη της δημοκρατικής αντιπολίτευσης της χώρας· ενθαρρύνει ωστόσο την Καμπότζη να θεσπίσει πραγματικές δημοκρατικές μεταρρυθμίσεις ως πλαίσιο για τη διασφάλιση των ανθρωπίνων δικαιωμάτων, προκειμένου να εξαλειφθούν τα συνεχιζόμενα σοβαρά ελλείμματα· καλεί την Καμπότζη να επιταχύνει την πρόοδο όσον αφορά τη μεταρρύθμιση του δικαστικού της συστήματος και να εντείνει την καταπολέμηση της εμπορίας γυναικών και παιδιών· καταγγέλλει, επ' αυτού, το γεγονός ότι 91 γυναίκες και παιδιά που είχαν προηγουμένως σωθεί από τη δουλεία απήχθησαν στην Πνομ Πεν και ζητεί την άμεση απελευθέρωσή τους·

57. καλεί την κυβέρνηση της Βιρμανίας , ως πρώτο βήμα εγκαθίδρυσης κράτους βασισμένου στη βούληση του λαού, να σταματήσει την καταστολή των νόμιμων και δημοκρατικών πολιτικών δραστηριοτήτων· καλεί την κυβέρνηση να ελευθερώσει αμέσως την Aung San Suu Kyi, στην οποία είχε απονεμηθεί το βραβείο Ζαχάρωφ, και την 75χρονη δημοσιογράφο Win Tin, σύμβουλο της Aung San Suu Kyi·

58. εκφράζει την ικανοποίησή του για το γεγονός ότι η Κίνα έχει ξεκινήσει με την ΕΕ διάλογο για τα ανθρώπινα δικαιώματα· ζητεί από τις κυβερνήσεις των κρατών μελών, την Επιτροπή και την Κίνα να χρησιμοποιήσουν τον διάλογο αυτόν ως μια πραγματική ευκαιρία προώθησης μεταρρυθμίσεων στις εσωτερικές πολιτικές της Κίνας , όπου εξακολουθούν να υφίστανται μείζονες ανησυχίες όσον αφορά τα ανθρώπινα δικαιώματα, ιδίως δε την άσκηση της θανατικής ποινής και την έλλειψη ελευθερίας της θρησκείας και του συνεταιρίζεσθαι· τονίζει ότι μια ολοένα και θετικότερη εμπορική σχέση πρέπει να εξαρτάται από μεταρρυθμίσεις στον τομέα των ανθρωπίνων δικαιωμάτων· ανησυχεί για την εκ μέρους του Συμβουλίου πρόσφατη ανατροπή της πολιτικής της ΕΕ όσον αφορά την απαγόρευση της πώλησης όπλων στην Κίνα και συνιστά με έμφαση να εξακολουθήσει να ισχύει η απαγόρευση της πώλησης όπλων έως ό του σημειωθεί μεγαλύτερη πρόοδος στα θέματα που έχουν σχέση με τα ανθρώπινα δικαιώματα· ζητεί να επανεξετάσουν επισήμως οι κινεζικές αρχές τα γεγονότα της πλατείας Τιενανμέν , να δημοσιεύσουν τον κατάλογο των πολιτικών κρατουμένων και να προβούν στην άνευ όρων ελευθέρωσή τους· εκφράζει την ανησυχία του για τη μεταχείριση του λαού στο Θιβέτ και στο Ξινζιάνγκ σε ό,τι αφορά την ελευθερία του συνεταιρίζεσθαι και της θρησκείας·

59. καταδικάζει την αρπαγή της εξουσίας από το Βασιλέα Gyanendra και το Βασιλικό Στρατό στο Νεπάλ την 1η Φεβρουαρίου 2005, καθώς και τον αυστηρό περί λογοκρισίας νόμο· ανησυχεί για τις εντεινόμενες καταγγελίες εξαφανίσεων ατόμων σε ολόκληρη τη χώρα και για τις επιθέσεις κατά υπερασπιστών των δικαιωμάτων του ανθρώπου, δημοσιογράφων, πολιτικών ομάδων της αντιπολίτευσης και ομάδων της κοινωνίας των πολιτών· καταγγέλλει τις σοβαρές καταχρήσεις που έχουν διαπράξει οι αντάρτες καθ' όλη τη διάρκεια της διένεξης που έχει ρημάξει τη χώρα από το 1999· καλεί το Βασιλέα να αποκαταστήσει τη δημοκρατία και τις επικοινωνίες , να ελευθερώσει όλους τους πολιτικούς ηγέτες και τους υπερασπιστές των δικαιωμάτων του ανθρώπου και να σεβαστεί την ελευθερία της έκφρασης και του συνέρχεσθαι·

60. εκφράζει την ικανοποίησή του για τις πρώτες άμεσες προεδρικές εκλογές στην Ινδονησία τον Σεπτέμβριο 2004· ανησυχεί με τις αναφορές για συνεχιζόμενες κακομεταχειρίσεις εις βάρος πολιτών από τις ένοπλες δυνάμεις της Ινδονησίας και ομάδες ανταρτών στις επαρχίες Παπούα και Άτσε· εκφράζει την ελπίδα ότι η διαδικασία ανασυγκρότησης μετά τις καταστροφές του Τσουνάμι θα μπορούσε να χρησιμοποιηθεί για την προώθηση της συμφιλίωσης και της διαδικασίας ειρήνευσης, και έτσι να τεθεί τέλος στην μακροχρόνια σύρραξη του Άτσε· καλεί επειγόντως τις αρχές της Ινδονησίας να διερευνήσουν σε βάθος και να δικάσουν τους υπεύθυνους δολοφονιών και άλλων εγκλημάτων σε βάρος υπερασπιστών των ανθρωπίνων δικαιωμάτων και να φροντίσουν ώστε να τηρηθούν πλήρως οι διατάξεις της διακήρυξης περί προστασίας των υπερασπιστών των ανθρωπίνων δικαιωμάτων, η οποία εγκρίθηκε το Δεκέμβριο 1998 από τη Γενική Συνέλευση του ΟΗΕ·

61. καλεί τη Βόρειο Κορέα να αναγνωρίσει τη δυσχερή θέση στην οποία έχει περιέλθει ο λαός της , που υποφέρει από την καταπίεση του βορειοκορεατικού καθεστώτος, και να αρχίσει αληθινή διαδικασία αλλαγών σε όλα τα επίπεδα με σκοπό να γίνουν μεταρρυθμίσεις που θα αναγνωρίζουν την ανάγκη σεβασμού των ανθρωπίνων δικαιωμάτων· τονίζει ότι, στον ετήσιο κατάλογο για την ελευθερία του Τύπου παγκοσμίως, η Βόρειος Κορέα καταγράφεται ως η χειρότερη χώρα σε ολόκληρο τον κόσμο· εκφράζει τη λύπη του για την απόσυρση του βορειοκο-ρεατικού καθεστώτος από το πολυμερές πλαίσιο διαλόγου (εξαμερείς συνομιλίες )·

Αφρική

62. τονίζει τη δεινή θέση στην οποία έχουν περιέλθει πολλοί πολίτες χωρών σε ολόκληρη την Αφρική οι οποίοι έχουν μολυνθεί από σοβαρές πανδημικές ασθένειες, ιδιαίτερα από τον ιό HIV/AIDS· αναγνωρίζει την πρόοδο που επετεύχθη σε ορισμένες αφρικανικές χώρες όπως η Ουγκάντα· καλεί την Επιτροπή να συνδράμει τα Ηνωμένα Έθνη στη χάραξη, σε συνεργασία με την Αφρικανική Ένωση, συνεκτικής στρατηγικής που θα περιορίσει και θα ελαχιστοποιήσει την εξάπλωση πανδημικών ασθενειών, ιδιαίτερα του HIV/AIDS· επιβεβαιώνει εκ νέου το δικαίωμα κάθε ανθρωπίνου όντος να έχει πρόσβαση σε ιατρική περίθαλψη και θεραπεία· καλεί τα κράτη μέλη και την Επιτροπή να δώσουν τη μέγιστη δυνατή πολιτική και οικονομική προτεραιότητα στην καταπολέμηση των μολυσματικών νόσων και ιδιαίτερα της επεκτεινόμενης πανδημίας του HIV/AIDS, στην αναπτυξιακή πολιτικής τους·

63. πιστεύει ότι χρειάζεται επειγόντως να υιοθετηθεί συνεκτική προσέγγιση του προβλήματος του HIV/AIDS στη νοτίως της Σαχάρας Αφρική , ώστε να αναχαιτισθεί και να αντιστραφεί η διάδοση του AIDS μέχρι το 2015·

64. εκφράζει τη βαθιά του λύπη επειδή σε διάφορα μέρη της Αφρικής ορισμένες παραβιάσεις των ανθρωπίνων δικαιωμάτων παραμένουν ατιμώρητες και άτομα που κατέχουν υπεύθυνες θέσεις μπορούν να δρουν υπό καθεστώς ατιμωρησίας· καλεί την Αφρικανική Ένωση να μετάσχει στην εξέταση τέτοιων υποθέσεων και να συνεργασθεί στενά με το ΔΠΔ, προκειμένου να βελτιωθεί η κατάσταση (πρβλ. θεματικό μέρος για το ΔΠΔ)·

65. ανησυχεί για την επιδεινούμενη κατάσταση στη Γκάμπια, με πολλές παραβιάσεις της ελευθερίας του Τύπου, και ζητεί να διερευνηθεί η δολοφονία της δημοσιογράφου Deyda Hydara τον Δεκέμβριο 2004·

66. εκφράζει πραγματική ανησυχία για τα πρόσφατα γεγονότα στην Ακτή του Ελεφαντοστού, που είχαν ως κατάληξη την πραγματοποίηση ρατσιστικών επιθέσεων κατά πολιτών· καλεί την κυβέρνηση της Ακτήςτου Ελεφαντοστού να σεβαστεί τα ανθρώπινα δικαιώματα όλων των πολιτών της·

67. ανησυχεί έντονα από το πραξικόπημα που επέτρεψε το διορισμό του Faure Gnassingbé ως Προέδρου του Τογκό μετά το θάνατο του πατέρα του, κατά παράβαση κάθε δημοκρατικού κανόνα· ζητεί από τις αρχές του Τογκό να θεσπίσουν το απαραίτητο θεσμικό πλαίσιο προκειμένου να εξασφαλισθούν ελεύθερες και δίκαιες προεδρικές εκλογές , που θα αποκαταστήσουν τη συνταγματική νομιμότητα και να μεριμνήσουν για το σεβασμό των ανθρωπίνων δικαιωμάτων και των θεμελιωδών ελευθεριών, άνευ των οποίων δεν μπορεί να επαναληφθεί η συνεργασία με την Ευρωπαϊκή Ένωση·

68. εκφράζει την ικανοποίησή του για τη μείωση του αριθμού των θανατικών ποινών που επέβαλαν τα ισλαμικά δικαστήρια στη Νιγηρία, εξακολουθεί όμως να ανησυχεί για τα πολλά δικαστήρια που δικάζουν σύμφωνα με τον ισλαμικό νόμο, και θεωρεί ότι η Νιγηρία πρέπει να ακολουθήσει τα διεθνή πρότυπα·

69. εκφράζει την ανησυχία του για τις αναφορές σύμφωνα με τις οποίες η κυβέρνηση της Ερυθραίας εξακολουθεί να κατατρέχει τις χριστιανικές μειονότητες σε ολόκληρη την περιοχή· σημειώνει με πρόσθετη ανησυχία ότι η Ερυθραία συνεχίζει να είναι μονοκομματικό κράτος και ότι δεν έχει προγραμματιστεί η διοργάνωση εκλογών· ζητεί να ελευθερωθούν πάραυτα όλοι οι πολιτικοί κρατούμενοι και οι φυλακισμένοι στη χώρα δημοσιογράφοι· καλεί τις αρχές της Ερυθραίας να ανατρέψουν την επιδείνωση της κατάστασης των ανθρωπίνων δικαιωμάτων·

70. παρατηρεί με ανησυχία ότι, από το Σεπτέμβριο 2001, έχουν συλληφθεί στην Asmara δέκα ανεξάρτητοι δημοσιογράφοι, ένας εκ των οποίων Σουηδός υπήκοος, ο Davit Isaak, ο οποίος δεν έχει ακόμη δικαστεί για κανένα αδίκημα και εξακολουθεί να βρίσκεται στη φυλακή· καλεί την κυβέρνηση της Ερυθραίας να ελευθερώσει τους φυλακισμένους δημοσιογράφους και να άρει την απαγόρευση του ιδιωτικού Τύπου·

71. αναγνωρίζει και υποστηρίζει την υπογραφή νέας ειρηνευτικής συμφωνίας μεταξύ των δυνάμεων στο νότιο και το βόρειο Σουδάν για να σταματήσει ο εικοσαετής εμφύλιος πόλεμος, κατά τη διάρκεια του οποίου σημειώθηκαν αποτρόπαιες παραβιάσεις των ανθρωπίνων δικαιωμάτων· παροτρύνει όλα τα μέρη να σεβαστούν όλα τα πρωτόκολλα της ειρηνευτικής συμφωνίας·

72. καλεί την κυβέρνηση του Σουδάν να σταματήσει αμέσως κάθε συνεργασία με τους άραβες πολιτοφύλακες , τους αποκαλούμενους Janjaweed, που επιβάλλουν τη βία σε μεγάλο μέρος του πληθυσμού, μεταξύ άλλων με παραβιάσεις των δικαιωμάτων του ανθρώπου και εγκλήματα πολέμου και κατά της ανθρωπότητας στην περιοχή του Νταρφούρ στο δυτικό Σουδάν· χαιρετίζει την έκθεση της Εξεταστικής Επιτροπής του ΟΗΕ και υποστηρίζει τα πορίσματα και τις συστάσεις της· εμμένει στο ότι η σουδανική κυβέρνηση, σε συνεργασία με την Αφρικανική Ένωση, πρέπει να αναλάβει σταθερή και αποφασιστική δράση για να σταματήσουν οι επιθέσεις από όλα τα μέρη σε άοπλους πολίτες και να αφοπλίσει τους πολιτοφύλακες Janjaweed· καλεί την κυβέρνηση του Σουδάν να επιδείξει προθυμία όσον αφορά τη διαπραγμάτευση ειρηνευτικής συμφωνίας με τις ανταρτικές δυνάμεις του Νταρφούρ·

73. καλεί την ΕΕ να επιβάλει στοχευμένες κυρώσεις στην κυβέρνηση του Σουδάν έως ότου υπάρξουν επαληθεύσιμες αποδείξεις ότι διέκοψε την πολιτική της εθνοκάθαρσης και των μαζικών δολοφονιών των πολιτών της· επιδοκιμάζει την απόφαση του Συμβουλίου Ασφαλείας να παραπέμψει την κατάσταση του Νταρφούρ στο ΔΠΔ ώστε να εξασφαλιστεί δικαιοσύνη για τα θύματα, να τερματιστεί το επικρατούν κλίμα ατιμωρησίας και να εμποδιστούν περαιτέρω καταχρήσεις· εκφράζει, ωστόσο, την λύπη του, για το γεγονός ότι αυτό το ψήφισμα του Συμβουλίου Ασφαλείας ορίζει ότι πολίτες των κρατών που δεν είναι μέρη του καταστατικού του ΔΠΔ και οι οποίοι είναι ύποπτοι για την διάπραξη διεθνών εγκλημάτων στο Νταρφούρ θα πρέπει να διωχθούν αποκλειστικά ενώπιον των εγχώριων δικαστηρίων της χώρας τους ·

74. εξακολουθεί να ανησυχεί για τα πολλά επεισόδια στο ανατολικό μέρος της Δημοκρατίας του Κονγκό, και ειδικότερα στο Ιτούρι, το Βόρειο και το Νότιο Κιβού, τη Μανιέμα και τη Βόρεια Κατάνγκα· καταδικάζει σθεναρά τις κυβερνητικές δυνάμεις και τους μαχητές αντάρτες που διέπραξαν εγκλήματα πολέμου τον Ιούνιο 2004 στο Μπουκάβου, πόλη στο Νότιο Κιβού·

75. επικροτεί τη θετική διαδικασία αποκατάστασης και συμφιλίωσης που πραγματοποιείται στη Ρουάντα· ενθαρρύνει τη Ρουάντα να καταβάλει περισσότερες ακόμα προσπάθειες για την πρόληψη παραβιάσεων των ανθρωπίνων δικαιωμάτων και την επίτευξη σταθερής ειρήνης στην Κεντρική Αφρική· εκφράζει την ανησυχία του για την αύξηση του αριθμού των επιθέσεων σε οργανώσεις πολιτών , εκκλησίες και σχολεία στη Ρουάντα, καθώς και την ιδιαίτερη ανησυχία του για τον αριθμό των δικαστών και δικαστικών υπαλλήλων που αναγκάζονται να παραιτηθούν στο πλαίσιο των αποκαλούμενων δικαστικών μεταρρυθμίσεων·

76. καταδικάζει έντονα τη σφαγή στον καταυλισμό προσφύγων της Γατούμπα στο Μπουρούντι· καλεί τις αρχές του Μπουρούντι και τη διεθνή κοινότητα να καταβάλουν κάθε προσπάθεια για τη σύλληψη και δίωξη των δραστών· υποστηρίζει τη διαδικασία μετάβασης του καθεστώτος στο Μπουρούντι· επικροτεί τη προγραμματισμένη διεξαγωγή εκλογών ως σημαντικό βήμα προόδου στη διαδικασία αυτή·

77. εκφράζει τη βαθιά ανησυχία του για τη ζοφερή ανθρωπιστική κατάσταση που επικρατεί στη βόρεια Ουγκάντα, όπου, εξαιτίας των δράσεων των ανταρτικών σωμάτων του Lord's Resistance Army υπό την αρχηγία του Joseph Kony ένα τεράστιο ποσοστό του πληθυσμού παραμένει σε στρατόπεδα προσφύγων· καταδικάζει τις απάνθρωπες παραβιάσεις των ανθρωπίνων δικαιωμάτων, μεταξύ άλλων πάμπολλες απαγωγές , ακρωτηριασμούς και βιασμούς παιδιών , που διέπραξαν τα ανταρτικά σώματα του Lord's Resistance Army στην περιοχή·

78. εκφράζει την ικανοποίησή του για την αναγγελία από την κυβέρνηση της Αγκόλα ότι θα διεξαχθούν βουλευτικές εκλογές στα τέλη του 2006· ανησυχεί για την ένοπλη σύρραξη στην περιοχή Καμπίντα και για τις αναφορές σχετικά με παραβιάσεις εις βάρος των αμάχων που διέπραξαν οι ένοπλες δυνάμεις της Αγκόλα·

79. διαμαρτύρεται για τις ενέργειες της κυβέρνησης της Ζιμπάμπουε και επικρίνει τις πολιτικές της , που προάγουν τον φυλετικό διαχωρισμό και την οικονομική κακοδιαχείριση· ανησυχεί για το ότι τέτοιες πολιτικές οδηγούν τη χώρα στο βάραθρο της καταστροφής· σημειώνει με ανησυχία τη σημαντική μείωση στην παραγωγή τροφίμων πρόσφατα και τις δυσκολίες που αντιμετωπίζουν οι ΜΚΟ για να έχουν πρόσβαση σε όσους χρειάζονται βοήθεια· καλεί την κυβέρνηση να παύσει την καταπίεση της πολιτικής αντιπολίτευσης , να εγγυηθεί την ελευθερία των μέσων ενημέρωσης και να εξασφαλίσει τη διεξαγωγή ελεύθερων και δίκαιων εκλογών παρουσία ευυπόληπτων διεθνών παρατηρητών·

80. εξακολουθεί να ανησυχεί για το γεγονός ότι στην Ισημερινή Γουινέα πολιτικοί κρατούμενοι παραμένουν προφυλακισμένοι μετά από ομολογίες που αποσπώνται με βασανιστήρια, ενώ μέλη της πολιτικής αντιπολίτευσης κρατούνται χωρίς απαγγελία κατηγορίας ή δίκη·

Αμερικανική Ήπειρος

81. καλεί την κυβέρνηση της Κούβας να αποδεχθεί την ελευθερία του συνέρχεσθαι και την ελευθερία του λόγου και να αποκαταστήσει αμέσως το ανεπίσημο δικαιοστάσιο της εκτέλεσης θανατικών ποινών· καταδικάζει για μιαν ακόμη φορά τη θανατική ποινή που επεβλήθη σε τρεις αεροπειρατές και τη φυλάκιση πολιτικών αντιπάλων, ζητεί δε την άμεση αποφυλάκισή τους· καλεί τις κουβανικές αρχές να επιτρέψουν στον Οσβάλντο Παγιά, κάτοχο του Βραβείου Ζαχάρωφ, να αποδεχθεί την πρόσκληση του Ευρωπαϊκού Κοινοβουλίου και καταδικάζει την αιφνίδια αλλαγή στρατηγικής και την άρση των κυρώσεων εκ μέρους του Συμβουλίου·

82. καλεί την κυβέρνηση της Τζαμάικα να αναλάβει αποτελεσματική δράση για να σταματήσουν οι εκτελέσεις χωρίς δίκη από τις δυνάμεις ασφαλείας · καλεί την κυβέρνηση της Τζαμάικα να καταργήσει τα κεφάλαια 76, 77 και 79 του νόμου περί εγκλημάτων κατά προσώπων, τα οποία ποινικοποιούν τη σεξουαλική επαφή μεταξύ συναινούντων ενηλίκων ανδρών και χρησιμοποιούνται ως πρόσχημα για απαράδεκτες παρενοχλήσεις, κυρίως δε κατά εκπαιδευτών σε θέματα HIV/AIDS· ζητεί από την κυβέρνηση της Τζαμάικα να καταπολεμήσει ενεργά την ευρέως διαδεδομένη ομοφυλοφοβία·

83. υποστηρίζει τις απόψεις που εξέφρασε η Διαμερικανική Επιτροπή για τα Ανθρώπινα Δικαιώματα (ΔΕΑΔ) τον Οκτώβριο 2004, σύμφωνα με τις οποίες ανησυχεί σοβαρά για τα ανθρώπινα δικαιώματα και τις ανθρωπιστικές συνθήκες στην Αϊτή·

84. είναι θορυβημένο από τον υψηλό αριθμό των γυναικών που σκοτώθηκαν βίαια στη Γουατεμάλα και καλεί τις αρχές της χώρας να διερευνήσει τα εγκλήματα αυτά ώστε να προληφθεί κάθε επανάληψη περαιτέρω πράξεων βίας·

85. συμμερίζεται την ανησυχία των μεξικανικών αρχών για τον υψηλό αριθμό των γυναικών που σκοτώθηκαν βίαια στην Πόλη Juarez (Μεξικό) και υποστηρίζει τις προσπάθειες που κατέβαλαν οι μεξικανικές αρχές , και ιδιαίτερα το γεγονός ότι όρισαν ανακριτή, για να διερευνήσουν και να διαλευκάνουν τα εν λόγω εγκλήματα και να προλάβουν οιαδήποτε άλλη δολοφονία·

86. εξακολουθεί να ανησυχεί για τον ανησυχητικό αριθμό επιθέσεων και απειλών εναντίον κατοίκων της Γουατεμάλας που ζητούν την απονομή δικαιοσύνης για παλαιότερες καταπατήσεις ανθρωπίνων δικαιωμάτων και, ιδιαίτερα, τις επιθέσεις εναντίον υπερασπιστών των ανθρωπίνων δικαιωμάτων, δικαστικών υπαλλήλων και δημοσιογράφων· χαιρετίζει ως θετικό δείγμα την καταδίκη, τον Φεβρουάριο 2005, ενός παραστρατιωτικού και ενός πρώην λοχαγού για την απαγωγή 4 δημοσιογράφων το 2003 καθώς και το γεγονός ότι το κοινοβούλιο της Γουατεμάλας δέχθηκε την ίδρυση γραφείου του Ύπατου Αρμοστή του ΟΗΕ για τα Ανθρώπινα Δικαιώματα, την οποία αναμένεται να εγκρίνει το Κογκρέσο της Γουατεμάλας το συντομότερο δυνατόν·

87. καλεί τη Βενεζουέλα να λάβει αποτελεσματικά μέτρα κατά των βασανιστηρίων και των δολοφονιών από τις αστυνομικές δυνάμεις της, καθώς και μέτρα για τη διασφάλιση της ελευθερίας έκφρασης και της ελεύθερης πρόσβασης στην ενημέρωση· σημειώνει ότι απαιτείται συνεργασία με τα γειτονικά κράτη προκειμένου να εργασθούν από κοινού για τη σταθερότητα της περιοχής ·

88. εκφράζει τη λύπη του για τις συνεχιζόμενες σοβαρές παραβιάσεις των ανθρωπίνων δικαιωμάτων όπως τη χρησιμοποίηση παιδιών από παράνομες ένοπλες ομάδες στη διένεξη της Κολομβίας , στην οποία περιλαμβάνονται πολλές χιλιάδες παιδιών ηλικίας μικρότερης των 15 ετών· εξακολουθεί να ανησυχεί σοβαρά για την απειλή που επικρέμαται στους υπερασπιστές των ανθρωπίνων δικαιωμάτων στη χώρα και παροτρύνει από αυτή την άποψη τις αρχές της Κολομβίας να λάβουν σαφή και αποτελεσματικά μέτρα για να προστατεύσουν τη ζωή και το έργο αυτών των ανθρώπων· ανησυχεί για τις οικτρές συνθήκες υπό τις οποίες κρατούνται πολλοί Κολομβιανοί, συμπεριλαμβανομένων και ανηλίκων, στρατιωτών και αξιωματικών αστυνομίας που απήχθησαν πάνω από εφτά χρόνια, μέλη του Κογκρέσου όπως οι Jorge Eduardo Gechem Turbay, Óscar Tulio Lizcano και Luis Eladio Pérez Bonilla, μέλη της περιφερειακής συνέλευσης του Valle, ο πρώην υπουργός Fernando de Araujo και η πρώην υποψήφια πρόεδρος Ingrid Betancourt· στηρίζει τα πορίσματα που περιέχονται στη δήλωση που δημοσιεύθηκε κατά τη Διεθνή Συνάντηση Συνεργασίας και Συντονισμού για την Κολομβία, η οποία εγκρίθηκε στην Καρταγένα ως συνέχεια στις συστάσεις που έγιναν στο Λονδίνο, παρουσία, μεταξύ άλλων, του ΟΗΕ, και επίσης στις συστάσεις του Γραφείου του Ύπατου Επιτρόπου του ΟΗΕ για τα Ανθρώπινα Δικαιώματα στην Κολομβία·

89. υποστηρίζει τις απόψεις που διετύπωσε σχετικά με την Κολομβία ο ειδικός εισηγητής του ΟΗΕ Ambeyi Libago, που συνιστά στην κυβέρνηση να κηρύξει επισήμως παράνομες και να διαλύσει όλες τις παραστρατιωτικές οργανώσεις και να εκκινήσει διώξεις κατά παντός υπευθύνου για τις παραβιάσεις των ανθρωπίνων δικαιωμάτων και του ανθρωπιστικού δικαίου, ανεξαρτήτως πολιτικής τοποθέτησης ·

90. καλεί τον Ισημερινό να καταργήσει αμέσως τα αστυνομικά δικαστήρια, προκειμένου να προσαχθούν πράγματι ενώπιον αμερόληπτου πολιτικού δικαστηρίου μέλη των δυνάμεων ασφαλείας που κατηγορούνται για κακοποιήσεις·

91. ανησυχεί για την αύξηση των επιθέσεων εις βάρος δημοσιογράφων στο Περού και, ειδικότερα, τη δολοφονία δύο γνωστών δημοσιογράφων το 2004· εκφράζει την ανησυχία του για τον μεγάλο αριθμό των καταγγελθεισών περιπτώσεων βασανιστηρίων και θανάτων υπόπτων υπό καθεστώς κράτησης στις φυλακές του Περού·

92. αναγνωρίζει ότι η βία στις πόλεις της Βραζιλίας παραμένει αιτία ανησυχίας και εξακολουθεί να προσελκύει μεγάλη προσοχή, τονίζει όμως ότι η βία στην ύπαιθρο και οι συγκρούσεις για εδαφικές διεκδικήσεις εντάθηκαν το 2004, ιδιαίτερα στον καταυλισμό Ρούζβελτ, πατρίδα των ιθαγενών Τσίντα-Λάργκα στην πολιτεία Ροντόνια·

93. απευθύνει έκκληση στις Ηνωμένες Πολιτείες να κινηθούν προς την κατάργηση της θανατικής ποινής , σημειώνει ότι η συνεχιζόμενη χρήση της θανατικής ποινής στις ΗΠΑ δεν συνάδει με την εικόνα χώρας που επιδιώκει να αποτελεί τον εμπνευστή προτύπων για τα ανθρώπινα δικαιώματα, την ελευθερία και τη δικαιοσύνη σε ολόκληρο τον κόσμο, και ενθαρρύνεται από πρόσφατες στατιστικές που καταδεικνύουν σταθερή μείωση της χρήσης της θανατικής ποινής στις Ηνωμένες Πολιτείες ·

94. καταδικάζει την κυβέρνηση των Ηνωμένων Πολιτειών για τη μεταχείριση που επιφυλάσσει στους αιχμαλώτους του Γκουαντάναμο· απευθύνει έκκληση στην αμερικανική κυβέρνηση προκειμένου να διασφαλίσει ότι όλοι οι κρατούμενοι, συμπεριλαμβανομένων εκείνων που κρατούνται στη βάση του Γκουαντάναμο, απολαμβάνουν τα ελάχιστα ανθρώπινα δικαιώματα, σύμφωνα με το διεθνές δίκαιο για τα ανθρώπινα δικαιώματα, καθώς και διαδικασίες αμερόληπτης δίκης · καλεί τις ΗΠΑ να αποσαφηνίσουν πάραυτα την κατάσταση των κρατουμένων στο Γουαντάναμο όσον αφορά τα διεθνή πρότυπα σχετικά με τα ανθρώπινα δικαιώματα και το ανθρωπιστικό δίκαιο, και επαναλαμβάνει την άποψή του σχετικά με τη δραματική κατάσταση των κρατουμένων στο Γκουαντάναμο, όπως έχει επισημάνει σε αλλεπάλληλα ψηφίσματά του·

95. καλεί τις Ηνωμένες Πολιτείες να υποβάλουν έκθεση στην Επιτροπή για τα Ανθρώπινα Δικαιώματα των Ηνωμένων Εθνών σχετικά με τη συμμόρφωσή τους με το Διεθνές Σύμφωνο για τα Ατομικά και Πολιτικά Δικαιώματα (ICCPR)·

Θεματικά ζητήματα

Ι. Ανθρώπινα δικαιώματα και καταπολέμηση της τρομοκρατίας

96. καταδικάζει απερίφραστα κάθε μορφής τρομοκρατία·

97. επισημαίνει το νέο φαινόμενο της διεθνούς τρομοκρατίας που κατευθύνεται εναντίον δημοκρατιών και των λαών τους, η οποία είχε ως αποτέλεσμα βίαιες, δολοφονικές και άνανδρες επιθέσεις σε μεγάλο αριθμό αμάχων· αναγνωρίζει ότι αυτές οι επιθέσεις στόχευαν στον επηρεασμό των δημοκρατικών διαδικασιών· σημειώνει ότι αυτού του είδους η τρομοκρατία συνιστά νέα και βίαιη απειλή για τα βασικά και θεμελιώδη ανθρώπινα δικαιώματα·

98. επιβεβαιώνει ότι, προκειμένου να αντιμετωπισθεί η εν λόγω φοβερή σύγχρονη απειλή, πρωταρχικό καθήκον των δημοκρατικών κυβερνήσεων θα πρέπει να είναι η αποτελεσματική προστασία των πολιτών τους, η σθεναρή και αποφασιστική καταπολέμηση της τρομοκρατίας και η ανίχνευση αλλά και η εξάρθρωση όλων των τρομοκρατικών δικτύων· επιμένει ότι, στην προσπάθεια αυτή, και στην προσπάθεια δίωξης των καταγγελλομένων θυτών, οι κυβερνήσεις πρέπει να μεριμνούν οι ίδιες για την προάσπιση του κράτους δικαίου , καθώς και για τις δεσμεύσεις που έχουν αναλάβει όσον αφορά τα ανθρώπινα δικαιώματα, συμπεριλαμβανομένης και της νομοθεσίας περί προσφύγων·

99. αναγνωρίζει ότι η αλληλεγγύη της ΕΕ είναι απαραίτητη για την αντιμετώπιση της πρόκλησης της τρομοκρατίας· θεωρεί ζωτικής σημασίας τη χάραξη στρατηγικών που θα μπορούν να συμβάλουν στην αντιμετώπιση των αιτιών της ακραίας φτώχειας , της ανασφάλειας , της κατάρρευσης των κρατών και της ανόδου του φονταμενταλισμού, που ενδέχεται να οδηγήσουν στην εμφάνιση τρομοκρατικής δραστηριότητας ·

100. λαμβάνει υπόψη του την έκθεση του Πάνελ Υψηλού Επιπέδου των ΗΕ για τις Απειλές , το οποίο επισημαίνει ότι η παγκόσμια προσπάθεια για την καταπολέμηση της τρομοκρατίας "σε ορισμένες περιπτώσεις διέβρωσε τις ίδιες τις αξίες που βρίσκονται στο στόχαστρο των τρομοκρατών: τα ανθρώπινα δικαιώματα και το κράτος δικαίου"·

101. στηρίζει τις προσπάθειες μεμονωμένων κρατών να ενισχύσουν την εθνική νομοθεσία τους και να ενδυναμώσουν την περιφερειακή και διεθνή συνεργασία για την αποσόβηση των τρομοκρατικών ενεργειών αλλά επιμένει ότι αυτό δεν πρέπει να γίνει σε βάρος του διεθνούς δικαίου για τα ανθρώπινα δικαιώματα, το ανθρωπιστικό δίκαιο και το δίκαιο για τους πρόσφυγες και ότι τα κράτη μεριμνούν ώστε η νομοθεσία περί ασφάλειας να μην εφαρμόζεται σε βάρος των υπερασπιστών των ανθρωπίνων δικαιωμάτων, ως μέσο παρεμπόδισης του έργου τους για τα ανθρώπινα δικαιώματα· αναγνωρίζει τον πόνο και τη θλίψη των θυμάτων και καλεί τα κράτη και όλους τους άλλους φορείς να εφαρμόσουν μέτρα νομικής και κοινωνικής προστασίας · ζητεί να προωθήσει η Επιτροπή τη σύνταξη διεθνούς σύμβασης στον ΟΗΕ για την προστασία και την αρωγή των θυμάτων της τρομοκρατίας·

102. καλεί το Συμβούλιο και τα κράτη μέλη να εξασφαλίσουν στενότερη συνεργασία μεταξύ των αρμοδίων ομάδων εργασίας του Συμβουλίου που είναι επιφορτισμένες με τις αντιτρομοκρατικές δραστηριότητες της ΕΕ , συμπεριλαμβανομένης και της συνεργασίας με τρίτες χώρες στο πλαίσιο της εφαρμογής των σχετικών αποφάσεων του Συμβουλίου Ασφαλείας του ΟΗΕ, και της Ομάδας Εργασίας του Συμβουλίου για τα Ανθρώπινα Δικαιώματα· ενθαρρύνει τη στενή συνεργασία μεταξύ του Συντονιστή της ΕΕ για θέματα καταπολέμησης της τρομοκρατίας και του Προσωπικού Εκπροσώπου για τα Ανθρώπινα Δικαιώματα που ορίστηκε πρόσφατα από τον Γενικό Γραμματέα/Ύπατο Εκπρόσωπο του Συμβουλίου για την ΚΕΠΠΑ·

103. αναγνωρίζει την ανάγκη για ισχυρή και σύντονη απάντηση στην τρομοκρατία, εμμένει δε στο ότι οι τρομοκρατικές ενέργειες ουδέποτε μπορούν να δικαιωθούν· σημειώνει ότι τα μέτρα πρέπει να είναι συγκεκριμένα για κάθε τρομοκρατική οργάνωση· καλεί, σε σχέση με αυτό, το Συμβούλιο να ενημερώνεται τακτικά σχετικά με τον επικαιροποιημένο κατάλογο των τρομοκρατικών οργανώσεων και τις αιτιολογήσεις των αλλαγών·

104. υπενθυμίζει σε όλα τα κράτη ότι έχουν την υποχρέωση να διασφαλίσουν τα θεμελιώδη δικαιώματα και τις θεμελιώδεις ελευθερίες των προσώπων που υπάγονται στη δικαιοδοσία τους·

105. αναγνωρίζει τη Διακήρυξη της Διεθνούς Επιτροπής Νομικών του Βερολίνου ως προσπάθεια να τονισθεί η αποδεκτή ισορροπία μεταξύ της καταπολέμησης της τρομοκρατίας και του σεβασμού των ανθρωπίνων δικαιωμάτων·

106. απευθύνει έκκληση στα κράτη, οσάκις θεσπίζουν αντιτρομοκρατικά μέτρα, να τηρούν στις αρχές της νομιμότητας, της αναγκαιότητας , της αναλογικότητας και των μη διακρίσεων·

107. καλεί όλα τα κράτη να μην ποινικοποιήσουν τη νόμιμη άσκηση θεμελιωδών δικαιωμάτων και ελευθεριών· τονίζει ότι η ποινική ευθύνη για τρομοκρατικές ενέργειες πρέπει να είναι ατομική και όχι συλλογική·

108. καλεί όλα τα κράτη να διασφαλίσουν ότι οιαδήποτε παρέκκλιση από δικαίωμα που υπόκειται σε παρέκκλιση κατά τη διάρκεια κατάστασης ανάγκης θα είναι προσωρινή, αυστηρά απαραίτητη και κατάλληλη για την αντιμετώπιση συγκεκριμένης απειλής και ότι δεν θα εισάγει διακρίσεις λόγω φυλής, χρώματος, φύλου, σεξουαλικών προτιμήσεων, αναπηρίας, ηλικίας, θρησκείας, γλώσσας, πολιτικών ή άλλων πεποιθήσεων, εθνικής, κοινωνικής ή εθνοτικής καταγωγής , ιδιοκτησίας, γέννησης, ή άλλης κατάστασης ·

109. καλεί όλα τα κράτη να μην κρατούν άτομα μυστικά και να τηρούν μητρώο όλων των κρατουμένων, καθώς και να παρέχουν σε όλους όσους στερούνται την ελευθερία τους προσήκουσα πρόσβαση σε νομική βοήθεια και ιατρικό προσωπικό, εφόσον ζητηθεί·

110. καλεί όλα τα κράτη να διασφαλίσουν, πάντοτε και σε κάθε περίσταση, ότι οι κατηγορούμενοι δικάζονται μόνον από ανεξάρτητο και αμερόληπτο δικαστήριο που έχει ιδρυθεί δυνάμει δικαίου, καθώς και ότι τους παρέχονται πλήρεις εγγυήσεις για αμερόληπτη δίκη, συμπεριλαμβανομένου του τεκμηρίου αθωότητας, του δικαιώματος ελέγχου των αποδεικτικών στοιχείων, του δικαιώματος υπεράσπισης , του δικαιώματος ουσιαστικών νομικών συμβουλών και του δικαιώματος άσκησης δικαστικής έφεσης ·

111. υπογραμμίζει με έμφαση ότι, κατά την εφαρμογή αντιτρομοκρατικών μέτρων, τα κράτη πρέπει να σέβονται και να διαφυλάττουν τα θεμελιώδη δικαιώματα και τις θεμελιώδεις ελευθερίες , συμπεριλαμβανομένης της ελευθερίας έκφρασης (εκτός αν αυτή η έκφραση αποτελεί προτροπή σε μίσος ή βία), της θρησκείας , της συνείδηση ς ή των πεποιθήσεων, της ελευθερίας του συνεταιρίζεσθαι και του συνέρχεσθαι, καθώς και του δικαιώματος στην ιδιωτικότητα, που προκαλούν ιδιαίτερη ανησυχία στη σφαίρα της συγκέντρωσης και της διάδοσης πληροφοριών·

112. καλεί τα κράτη να μην απελαύνουν, αποστέλλουν, μετακινούν ή εκδίδουν ύποπτο ή κατάδικο για τρομοκρατικές ενέργειες σε κράτος όπου ο κίνδυνος ότι θα υποστεί σοβαρές παραβιάσεις των ανθρωπίνων δικαιωμάτων, είναι υπαρκτός, συμπεριλαμβανομένων των βασανιστηρίων, της απάνθρωπης ή μειωτικής μεταχείρισης ή τιμωρίας, της αναγκαστικής εξαφάνισης, της εκτέλεσης με ή χωρίς δίκη ή της ηθελημένα μεροληπτικής δίκης ·

113. υπογραμμίζει με έμφαση ότι, σε καιρούς ένοπλης σύρραξης και καταστάσεων κατοχής, τα κράτη πρέπει να εφαρμόζουν και να τηρούν τους κανόνες και τις αρχές τόσο της διεθνούς ανθρωπιστικής νομοθεσίας όσο και της νομοθεσίας των ανθρωπίνων δικαιωμάτων·

114. καλεί τα κράτη να μην μεταφέρουν τη διαδικασία της ανάκρισης κρατουμένων σε χώρες όπου ενδέχεται να χρησιμοποιηθούν βασανιστήρια· απευθύνει έκκληση στα κράτη να μη χρησιμοποιούν στοιχεία που έχουν προέλθει με άσκηση βίας ή κατόπιν βασανιστηρίων· υπενθυμίζει στα κράτη ότι κατά την κράτηση υπόπτων για τρομοκρατικές πράξ εις , πρέπει να γίνεται σεβαστή η Σύμβαση των Ηνωμένων Εθνών κατά των βασανιστηρίων και κάθε άλλης βάρβαρης , απάνθρωπης ή εξευτελιστικής μεταχείρισης ή τιμωρίας·

115. καλεί την Επιτροπή να επισημάνει τα κράτη που χρησιμοποιούν την τρομοκρατική απειλή ως δικαιολογία για την επιβολή κατασταλτικών πολιτικών, ειδικότερα δε εκείνων που αποσκοπούν στον περιορισμό της ελευθερίας του Τύπου και των μέσων μαζικής ενημέρωσης · επισημαίνει, ειδικότερα, ότι στο πλαίσιο της καταπολέμησης της τρομοκρατίας, οι νόμοι ασφαλείας δεν πρέπει να νομιμοποιούν τη δίωξη υπερασπιστών των ανθρωπίνων δικαιωμάτων

116. καλεί το Συμβούλιο και τα κράτη μέλη να αντιμετωπίσουν ειδικότερα το έλλειμμα ανθρωπίνων δικαιωμάτων στην προσέγγιση των Ηνωμένων Εθνών όσον αφορά την τρομοκρατία, συμπεριλαμβανομένης και της διασφάλισης ότι τα μέτρα που συνιστά η Αντιτρομοκρατικής Επιτροπή του Συμβουλίου Ασφαλείας στα κράτη μέλη, συνάδουν με τα διεθνή πρότυπα περί ανθρωπίνων δικαιωμάτων·

ΙΙ. Δικαιώματα των παιδιών

117. επισημαίνει ότι ένα στα δώδεκα παιδιά στον κόσμο εμπλέκεται σε κάποια από τις χειρότερες μορφές καταναγκαστικής εργασίας , σεξ ουαλικής εκμετάλλευσης ή βίαιης στράτευσης [6]·

118. υποστηρίζει τον ορισμό του παιδιού που περιλαμβάνεται στη Σύμβαση των Ηνωμένων Εθνών για τα Δικαιώματα του Παιδιού (ΣΔΠ) [7] καθώς και στον Αφρικανικό Χάρτη για τα Παιδιά [8], όπου αναφέρεται ότι παιδί είναι, χωρίς εξ αίρεση , οιοδήποτε άτομο κάτω των 18 ετών·

119. ζητεί από την Επιτροπή να εκδώσει ανακοίνωση για τα δικαιώματα των παιδιών και την αναπτυξιακή πολιτική της ΕΕ·

120. καλεί το Συμβούλιο και την Επιτροπή να εξασφαλίσουν ειδική εστίαση στα δικαιώματα των παιδιών ως βασικές αρχές καθαυτές και στόχους, στην αναθεωρημένη Δήλωση Αναπτυξιακής Πολιτικής της ΕΕ·

121. έχει θορυβηθεί από το γεγονός ότι σήμερα υπάρχουν στον κόσμο περισσότερα από κάθε άλλη περίοδο της ιστορίας παιδιά που ζουν σε καθεστώς φτώχειας· καλεί την Επιτροπή και το Συμβούλιο να θέσουν τα παιδιά και τα δικαιώματά τους στο επίκεντρο της συμβολής της ΕΕ στην προσπάθεια επίτευξης των αναπτυξιακών στόχων της Χιλιετίας ·

122. αναγνωρίζει ότι η σχεδόν οικουμενική κύρωση της ΣΔΠ το 1989 μπορεί να μην απεικονίζεται στην επακόλουθη διαδικασία υλοποίησης [9]· καλεί όλα τα κράτη να κάνουν το άλμα από την οικουμενική αποδοχή στην οικουμενική τήρηση·

123. απευθύνει στα κράτη έκκληση να σέβονται τις διαδικασίες του μηχανισμού ελέγχου και αναφοράς της ΣΔΠ· φρονεί ότι η εφαρμογή της Σύμβασης αποτελεί πρωταρχικό παράγοντα για τη συμμόρφωση των κυβερνήσεων·

124. υποστηρίζει το Προαιρετικό Πρωτόκολλο της ΣΔΠ , σχετικά με την εμπλοκή των παιδιών σε ένοπλες συγκρούσεις· απευθύνει έκκληση στα κράτη, συμπεριλαμβανομένων και των κρατών μελών, να υπογράψουν και να κυρώσουν το εν λόγω Πρωτόκολλο·

125. απευθύνει έκκληση προς τις Ηνωμένες Πολιτείες να κυρώσουν τη ΣΔΠ όσο το δυνατόν ταχύτερα, καθώς είναι το ένα από τα μόλις δύο κράτη που δεν έχουν ακόμη κυρώσει τη Σύμβαση, ενώ το άλλο κράτος είναι η Σομαλία, που δεν διαθέτει λειτουργούσα κυβέρνηση·

126. θλίβεται βαθύτατα για το γεγονός ότι εκατομμύρια παιδιά εξακολουθούν να πεθαίνουν κάθε χρόνο από δυνάμενες να προληφθούν ασθένειες, στερούμενα του δικαιώματος στην υγεία και τη ζωή, και για το ότι εκατομμύρια παιδιά πλήττονται από τις συνέπειες του ιού HIV/AIDS, είτε επειδή έχουν προσβληθεί τα ίδια από τον ιό είτε επειδή έχουν μείνει ορφανά·

127. θλίβεται βαθύτατα για το γεγονός ότι 104 εκατομμύρια παιδιά σχολικής ηλικίας , τα περισσότερα από τα οποία είναι κορίτσια, στερούνται του δικαιώματος εκπαίδευσης · καλεί την Επιτροπή να υλοποιήσει τις δεσμεύσεις της Πρωτοβουλίας "Εκπαίδευση για Όλους" και να δραστηριοποιηθεί ενεργά για θέματα εκπαίδευσης σε συνεργασία με τους εταίρους ΑΚΕ·

128. εκφράζει τη βαθιά ανησυχία του για τον αυξανόμενο αριθμό παιδιών που εμπλέκονται στην παγκόσμια εμπορία ανθρώπων· θεωρεί αυτή την κατάσταση ως αποτυχία ολόκληρης της διεθνούς κοινότητας και τονίζει την ανάγκη για ανάληψη επείγουσας δράσης και θέσπιση νόμων για να τιμωρούνται οι δράστες και να προστατεύονται τα θύματα·

129. υποστηρίζει τα μέτρα σε περιφερειακό και διεθνές επίπεδο για να καταπολεμηθεί η κάθε μορφής εργασία παιδιών·

130. καλεί όλα τα κράτη να σταματήσουν τη στρατολόγηση παιδιών στις ένοπλες δυνάμεις και τη χρησιμοποίηση παιδιών ηλικίας μικρότερης των 18 ετών σε ένοπλες εχθροπραξίες ·

131. καταδικάζει απερίφραστα τη βάρβαρη μέθοδο της χρήσης "παιδιών-στρατιωτών" στις συγκρούσεις και στους πολέμους · απαιτεί από τις εμπλεκόμενες χώρες να σεβασθούν την παγκοσμίως ανεγνωρισμένη νομοθεσία επί θεμάτων ανθρωπίνων δικαιωμάτων·

ΙΙΙ. Οι συνέπειες των συρράξεων σε γυναίκες και παιδιά

132. τονίζει ότι τα τελευταία χρόνια έχουν καταγραφεί μαζικοί βιασμοί σε εμπόλεμες καταστάσεις σε πολυάριθμες χώρες , στις οποίες περιλαμβάνονται η Καμπότζη, η Λιβερία, το Περού, η Σιέρα Λεόνε, η Δημοκρατία του Κονγκό, η Σομαλία και η Ουγκάντα· ανησυχεί για το ότι πρόσφατα στο Νταρφούρ, στο Δυτικό Σουδάν, εκτοπισμένοι περιέγραψαν σχέδιο συστηματικών και παράνομων επιθέσεων εις βάρος αμάχων , στις οποίες περιλαμβάνεται ο βιασμός, από αραβικές παραστρατιωτικές δυνάμεις που υποστηρίζονται από την κυβέρνηση και από τις σουδανικές στρατιωτικές δυνάμεις· αναγνωρίζει ότι πρέπει να δοθεί ιδιαίτερη προσοχή στις πιο ευάλωτες κοινωνικές ομάδες στις καταστάσεις αυτές, και συγκεκριμένα στις γυναίκες , τα παιδιά, τους ανάπηρους και τους ηλικιωμένους·

133. καταδικάζει τη βάρβαρη χρήση του βιασμού ως εργαλείου πολέμου και εμμένει στο ότι η διεθνής κοινότητα πρέπει να συνεχίσει να καθιστά σαφές ότι η χρήση του βιασμού σε πόλεμο αποτελεί παραβίαση της διεθνούς ανθρωπιστικής νομοθεσίας και των διεθνών συμβάσεων· ζητεί να υπάρξει ισχυρή νομική απάντηση με την άσκηση ποινικής δίωξης , ώστε να αποζημιωθούν τα θύματα αυτών των εγκλημάτων· σημειώνει ότι η Συνθήκη της Ρώμης, με την οποία ιδρύθηκε το Διεθνές Ποινικό Δικαστήριο το 2000, κατατάσσει τον βιασμό στα εγκλήματα κατά της ανθρωπότητας·

134. αναγνωρίζει ότι λόγω των μαζικών βιασμών οι γυναίκες και τα κορίτσια καθίστανται πιο ευάλωτες στη μετάδοση του ιού HIV/AIDS· απευθύνει έκκληση στην ΕΕ να εξασφαλίσει ότι σε όλες τις γυναίκες και τα κορίτσια που έχουν πέσει θύματα βιασμού θα είναι αμέσως διαθέσιμες εκ των υστέρων προφυλάξεις, περιλαμβανομένης ακόμη και της διακοπής της κύησης·

135. καταγγέλλει το γεγονός ότι σε πολλές περιπτώσεις οι ένοχοι πράξεων σεξουαλικής βίας και βιασμών που διεπράχθησαν κατά τη διάρκεια συρράξεων μένουν ατιμώρητοι και δεν καταγγέλλονται και πιστεύει ότι η εφαρμογή και ο πλήρης σεβασμός των δικαιωμάτων αναπαραγωγικής υγείας θα συμβάλει στην ελαχιστοποίηση των περιπτώσεων αυτών·

136. εκφράζει την ανησυχία του για τους ισχυρισμούς ότι , μεταξύ άλλων, το προσωπικό του ΟΗΕ προέβη σε σεξ ουαλικές και σωματικές καταχρήσεις στη Δημοκρατία του Κονγκό, τη Βοσνία και το Κόσοβο·

137. εκφράζει την ανησυχία του για το ότι χιλιάδες παιδιά εξακολουθούν να χρησιμοποιούνται ως "ένοπλα πιόνια" σε περισσότερες από 20 χώρες σε όλο τον κόσμο· σημειώνει ότι, σύμφωνα με την Παγκόσμια Έκθεση για τα Παιδιά-Στρατιώτες του 2004, παιδιά-στρατιώτες χρησιμοποιήθηκαν σε ένοπλες συρράξεις από τις κυβερνήσεις και τις ένοπλες ομάδες στασιαστών του Μπουρούντι, της Δημοκρατίας του Κονγκό, της Ακτής του Ελεφαντοστού, της Γουινέας , της Λιβερίας , του Μυανμάρ, της Ρουάντα , του Σουδάν και της Ουγκάντας και από ένοπλους στασιαστές στη Σρι Λάνκα· απευθύνει έντονη έκκληση σε όλες τις κυβερνητικές ένοπλες δυνάμεις και τις λοιπές ένοπλες ομάδες να απελευθερώσουν πάραυτα όλα τα παιδιά που βρίσκονται στις τάξεις τους·

138. υποστηρίζει το Προαιρετικό Πρωτόκολλο της ΣΔΠ σχετικά με την εμπλοκή των παιδιών σε ένοπλες συγκρούσεις· απευθύνει έκκληση στα κράτη, συμπεριλαμβανομένων και των κρατών μελών, να υπογράψουν και να κυρώσουν το εν λόγω Πρωτόκολλο·

139. αναγνωρίζει ότι ως παιδιά-στρατιώτες χρησιμοποιούνται κυρίως αγόρια , σημειώνει όμως ότι χρησιμοποιούνται ολοένα και συχνότερα κορίτσια ως ενεργοί μαχητές και πόρνες σε ένοπλες συρράξεις·

140. επισημαίνει ότι τα παιδιά στρατολογούνται στις ένοπλες δυνάμεις για πολλαπλά καθήκοντα και ρόλους, όπως ως αγγελιαφόροι, κατάσκοποι, μάγειροι, χαμάληδες, κλπ, και ότι όλα αυτά τα καθήκοντα θέτουν τα παιδιά σε κίνδυνο· επισημαίνει την ιδιαίτερα ευάλωτη κατάσταση των κοριτσιών όσον αφορά τη βία και τη σεξουαλική εκμετάλλευση, στον ρόλο τους ως σεξουαλικών σκλάβων ή/και ως δια της βίας συζύγων·

141. ζητεί από τα Ηνωμένα Έθνη και τη διεθνή κοινότητα γενικότερα να δώσουν ιδιαίτερη προσοχή στις επιπτώσεις από καταστάσεις συρράξεων στις γυναίκες και τα παιδιά, ιδίως όσο ανήκουν σε εθνοτικές, γλωσσικές ή/και θρησκευτικές μειονότητες και ιδιαίτερα όταν αποτελούν στόχο ως ηθελημένη στρατηγική πολέμου·

142. εκφράζει την ικανοποίησή του για την έγκριση το 2003 των Κατευθυντήριων Γραμμών για τα Παιδιά και τις Ένοπλες Συρράξεις της ΕΕ· ζητεί από το Συμβούλιο και την Επιτροπή να υποβάλλουν στο Ευρωπαϊκό Κοινοβούλιο ανά εξάμηνο έκθεση προόδου όσον αφορά την εφαρμογή και τις συνέπειες των εν λόγω κατευθυντηρίων γραμμών· έχει ενθαρρυνθεί από τα θετικά σημεία που έδειξε η Επιτροπή όσον αφορά την ετοιμότητά της να συνεργαστεί·

IV. Κατάργηση της θανατικής ποινής

143. εκφράζει την ικανοποίησή του για τη συνεχιζόμενη τάση προς την κατεύθυνση της κατάργησης της θανατικής ποινής , αναγνωρίζει ότι περισσότερες από τις μισές χώρες του κόσμου, συνολικά 118 κράτη, έχουν τώρα καταργήσει τη θανατική ποινή στη νομοθεσία τους ή στην πράξη· εξακολουθεί να ανησυχεί για το ότι 78 κράτη εξακολουθούν να εφαρμόζουν πολιτική διατήρησης της θανατικής ποινής ·

144. επιδοκιμάζει το Μπουτάν, τη Σαμόα, τη Σενεγάλη και την Τουρκία που κατήργησαν το 2004 τη θανατική ποινή για όλα τα εγκλήματα·

145. ζητεί από τις αρχές των Φιλιππίνων να θέσουν τέρμα στην εκτέλεση των θανατικών ποινών και να σεβασθούν, σε κάθε περίπτωση, τις ελάχιστες νομικές και δικαστικές εγγυήσεις υπεράσπισης· συκεκριμένα, προτρέπει τις αρχές αυτής της χώρας να επανεξετάσουν την περίπτωση του ευρωπαίου πολίτη Ισπανού Francisco Juan Larrañaga, ο οποίος καταδικάσθηκε σε θάνατο μετά από δίκη γεμάτη παρατυπίες και χωρίς τις ελάχιστες νομικές και δικαστικές εγγυήσεις·

146. ενθαρρύνει τα κράτη να κυρώσουν το Δεύτερο Προαιρετικό Πρωτόκολλο στο Διεθνές Σύμφωνο για τα Ατομικά και Πολιτικά Δικαιώματα, που στοχεύει στην κατάργηση της θανατικής ποινής·

147. καλεί την ΕΕ να χρησιμοποιήσει τα πολυμερή φόρα, όπως την Επιτροπή για τα Ανθρώπινα Δικαιώματα των Ηνωμένων Εθνών (UNCHR), για να ενθαρρύνει τα κράτη ώστε να κυρώσουν και να συμμορφωθούν με τα όργανα που ασχολούνται με τη θανατική ποινή και να συνεχίσει την πρακτική της περί υποβολής ψηφίσματος στην UNCHR για την κατάργηση της θανατικής ποινής , να επιβάλει αναστολή όλων των εκτελέσεων και να καλέσει όλα τα κράτη που διατηρούν τη θανατική ποινή να σέβονται τα ελάχιστα πρότυπα που καθιέρωσαν τα Ηνωμένα Έθνη·

148. εκφράζει την ικανοποίησή του για το ψήφισμα 2004/67, που ενέκρινε η UNCHR στις 21 Απριλίου 2004 κατά την ετήσια σύνοδό της στη Γενεύη, το οποίο καλεί όλα τα κράτη που διατηρούν τη θανατική ποινή να την καταργήσουν εντελώς και , εν τω μεταξύ, να θεσπίσουν αναστολή των εκτελέσεων· αναγνωρίζει τον ρόλο που διαδραμάτισαν η ΕΕ και όλα τα κράτη μέλη της που υποστήριξαν το ψήφισμα· απευθύνει σε όλα τα κράτη έκκληση να σεβαστούν το ψήφισμα των Ηνωμένων Εθνών και, τουλάχιστον, να θεσπίσουν αναστολή των εκτελέσεων·

149. καλεί όλες τις χώρες που θέσπισαν αναστολή της εκτέλεσης των θανατικών ποινών να κινηθούν προς την κατεύθυνση της πλήρους κατάργησης·

150. εκφράζει την ανησυχία του για το ότι η Ασία παραμένει η ήπειρος που εκτελεί τους περισσότερους ανθρώπους· ανησυχεί για το ότι η Κίνα πραγματοποιεί τις περισσότερες από κάθε άλλη χώρα του κόσμου εκτελέσεις, με χιλιάδες καταγραφείσες εκτελέσεις το 2004· καλεί την Κίνα να δώσει στη δημοσιότητα τα επίσημα στοιχεία για εκτελέσεις το 2004·

151. εκφράζει την ανησυχία του για το ότι η επανενεργοποίηση της θανατικής ποινής από τη Σρι Λάνκα, η οποία θέτει τέλος στην 27ή αναστολή των εκτελέσεων, έρχεται σε αντίθεση προς τη διεθνή τάση για κατάργηση της θανατικής ποινής , και ως εκ τούτου καλεί τις αρχές της Σρι Λάνκα να εξεύρουν εναλλακτικές λύσεις για την αντιμετώπιση της εγκληματικότητας·

152. επισημαίνει ότι υπάρχει αναστολή της θανατικής ποινής στη Ρωσία αλλά μέχρι τώρα η θανατική ποινή δεν έχει καταργηθεί στη ρωσική νομοθεσία· ζητεί συνεπώς από τη Ρωσία να λάβει αμέσως μέτρα για την κύρωση του Πρωτοκόλλου αριθ. 6 στην Ευρωπαϊκή Σύμβαση για τα Ανθρώπινα Δικαιώματα, την κατάργηση της θανατικής ποινής, και να υπογράψει το Πρωτόκολλο αριθ. 13 σχετικά με τη θανατική ποινή σε οποιαδήποτε περίπτωση·

153. εκφράζει την ανησυχία του για τον μεγάλο αριθμό εκτελέσεων στο Ιράν, ιδίως ανηλίκων , και για την άρνηση του Ιράν να δώσει στη δημοσιότητα τα επίσημα στατιστικά στοιχεία για τη θανατική ποινή·

154. καλεί την Επιτροπή και το Συμβούλιο, στο πλαίσιο του διαλόγου της με την Κίνα και το Ιράν σχετικά με τα ανθρώπινα δικαιώματα, να ασκήσει σε αυτά τα κράτη πίεση για την αναστολή της θανατικής ποινής, κατά τρόπον ώστε η αναστολή αυτή να εφαρμοσθεί πραγματικά και να οδηγήσει σε αλλαγή της νομοθεσίας·

155. καλεί τη νέα ιρακινή κυβέρνηση να μην επαναφέρει τη θανατική ποινή, ιδιαίτερα εφόσον η εσχάτη των ποινών δεν αναφέρεται στο προσωρινό Σύνταγμα·

156. εκφράζει την ανησυχία του για το ότι το Αφγανιστάν τον Απρίλιο 2004 προέβη στην πρώτη εκτέλεση μετά από την πτώση των Ταλιμπάν· καλεί τη νέα ηγεσία, που εξελέγη πρόσφατα στο Αφγανιστάν, να θεσπίσει αναστολή της θανατικής ποινής·

157. εκφράζει την ικανοποίησή του για την απόφαση της Κάτω Βουλής του Τατζικιστάν τον Ιούνιο 2004, που υπερψήφισε νόμο για την αναστολή της θανατικής ποινής·

158. εκφράζει την ανησυχία του για το ότι η κυβέρνηση του Βιετνάμ θεωρεί πλέον κρατικό απόρρητο την αναφορά και τη γνωστοποίηση στατιστικών για τη χρήση της θανατικής ποινής· εκφράζει τη βαθιά ανησυχία του για τον υψηλό αριθμό εκτελέσεων στο Βιετνάμ τον περασμένο χρόνο·

159. ενθαρρύνεται από το γεγονός ότι η Αφρική συνεχίζει να μειώνει τη χρήση της θανατικής ποινής· ειδικότερα, χαιρετίζει το γεγονός ότι η Ζάμπια διέταξε την αναθεώρηση όλων των δικών στις οποίες είχε απαγγελθεί ετυμηγορία θανατικής ποινής και για το ότι πρότεινε στο κοινοβούλιο την κατάργηση της θανατικής ποινής· εκφράζει την ικανοποίησή του για παρόμοια απόφαση στο Μαλάουι, όπου ο Πρόεδρος επίσης μετέτρεψε 79 θανατικές καταδίκες τον Απρίλιο 2004·

160. καλεί τα κράτη της Δυτικής Αφρικής να υιοθετήσουν κοινή θέση και να καταργήσουν πλήρως τη θανατική ποινή, και ιδιαίτερα τη Γουινέα που είναι κράτος που διατηρεί τη θανατική ποινή·

161. ενθαρρύνεται από το γεγονός ότι η θανατική ποινή έπαυσε ουσιαστικά να ισχύει στην Ευρώπη, και καλεί τη Λευκορωσία να πράξει το ίδιο· καλεί επίσης όσα κράτη μέλη της ΕΕ (Γαλλία, Ιταλία, Λουξεμβούργο και Ισπανία) και του Συμβουλίου της Ευρώπης δεν το έχουν ακόμη πράξει, να επικυρώσουν το Πρωτόκολλο αριθ. 13 της Ευρωπαϊκής Σύμβασης Ανθρωπίνων Δικαιωμάτων περί απαγόρευσης της θανατικής ποινής υπό οιαδήποτε περίσταση·

162. καταδικάζει για μιαν ακόμη φορά την εφαρμογή της θανατικής ποινής στην Κούβα, ύστερα από ορισμένα χρόνια αναστολής της·

163. εκφράζει την ικανοποίησή του για την πρόταση του Προέδρου του Μεξικού να καταργήσει πλήρως τη θανατική ποινή [10]·

164. καλεί τις Ηνωμένες Πολιτείες να καταργήσουν τη θανατική ποινή και εκφράζει την ικανοποίησή του για την ενθαρρυντική τάση στις ΗΠΑ , όπου ο αριθμός των καταδικασθέντων σε θάνατο έχει μειωθεί· αναγνωρίζει ότι, από το 1999, οι καταδίκες σε θάνατο μειώθηκαν κατά 54 %, οι εκτελέσεις κατά 40 %, και ο αριθμός των κατάδικων που βρίσκονται στην πτέρυγα των μελλοθανάτων κατά 6 % [11]·

165. ενθαρρύνει την Επιτροπή να διατηρήσει το αίτημα παρέμβασής της amicus curiae (φίλη του δικαστηρίου) [12] σε υποθέσεις ενώπιον του Ανωτάτου Δικαστηρίου των Ηνωμένων Πολιτειών, όπως το 2001, για ανηλίκους και πάσχοντες από ψυχικές ασθένειες που είχαν καταδικασθεί σε θάνατο·

166. απευθύνει στην ΕΕ έκκληση να προωθεί συνεχώς τις Κατευθυντήριες Γραμμές της για τη Θανατική Ποινή, που εγκρίθηκαν το 1998, κατά τις επαφές της με τρίτες χώρες·

167. απευθύνει έκκληση στα κράτη που έχουν ως πολιτική τη διατήρηση της θανατικής ποινής να μην την επιβάλλουν σε πρόσωπα ηλικίας μικρότερης των 18 ετών κατά τον χρόνο τέλεσης του εγκλήματος, σε έγκυες γυναίκες ή σε ψυχικώς διαταραγμένα πρόσωπα, εμμένει δε στο να επιβάλλεται η εσχάτη των ποινών μόνο για τα σοβαρότερα εγκλήματα·

168. απευθύνει έκκληση στα κράτη που εφαρμόζουν τη θανατική ποινή σε άτομα που κατηγορούνται για ομοφυλοφιλικές σχέσεις , να καταργήσουν τη σχετική νομοθεσία και τις σχετικές δικαστικές πρακτικές·

V. Εμπορία ανθρώπων και ανθρωπίνων οργάνων — βιομηχανία του σεξ και παιδική εργασία

169. αναγνωρίζει τον ορισμό της εμπορίας ανθρώπων όπως περιλαμβάνεται στο πρωτόκολλο των Ηνωμένων Εθνών για την πρόληψη, κατάργηση και τιμωρία της εμπορίας προσώπων, και ιδιαίτερα γυναικών και παιδιών, που συμπληρώνει τη Σύμβαση των Ηνωμένων Εθνών κατά του διεθνικού οργανωμένου εγκλήματος, που ενέκρινε η Γενική Συνέλευση των Ηνωμένων Εθνών τον Νοέμβριο 2000 [13]·

170. αναγνωρίζει ότι οι γυναίκες και τα παιδιά είναι άτομα ιδιαίτερα ευάλωτα σε αυτό που μπορεί να εξελιχθεί σε σύγχρονης μορφής δουλεία·

171. τονίζει ότι η δουλεία απαγορεύεται από το άρθρο 4 της Οικουμενικής Διακήρυξης για τα Ανθρώπινα Δικαιώματα [14]·

172. τονίζει ότι η οιασδήποτε μορφής εμπορία ανθρώπων αποτελεί κατάχρηση των ανθρωπίνων δικαιωμάτων, και απαγορεύεται από το άρθρο 5, παράγραφος 3, του Χάρτη Θεμελιωδών Δικαιωμάτων της ΕΕ·

173. αναγνωρίζει ότι η εμπορία γυναικών και παιδιών για σεξουαλική εκμετάλλευση αποτελεί διεθνές, οργανωμένο και εγκληματικό φαινόμενο που έχει σοβαρές επιπτώσεις στην ασφάλεια, την ευημερία και τα ανθρώπινα δικαιώματα των θυμάτων της·

174. υπογραμμίζει ότι οι γυναίκες και τα παιδιά που αποτελούν θύματα εμπορίας για σεξουαλική εκμετάλλευση έχουν συχνά υποστεί σεξουαλική κακοποίηση και στερηθεί την ελευθερία μετακίνησης και την ταυτότητά τους·

175. τονίζει με έμφαση ότι η εμπορία γυναικών και η αναγκαστική πορνεία αναγνωρίζονται διεθνώς ως παραβιάσεις ανθρωπίνων δικαιωμάτων, ενώ η Σύμβαση για την κατάργηση κάθε μορφής διακρίσεων εις βάρος ειδικώς των γυναικών αναφέρεται στην "κατάργηση κάθε μορφής εμπορίας γυναικών και εκμετάλλευσης της εκπόρνευσης γυναικών" (άρθρο 6)·

176. εκφράζει την ανησυχία του για το ότι γυναίκες και τα παιδιά που εισήλθαν σε χώρα χωρίς έγγραφα ή που υπήρξαν θύματα εμπορίας και τους αφαιρέθηκαν τα έγγραφα πιστοποίησης της ταυτότητάς τους συχνά αδυνατούν να ζητήσουν αποζημίωση δια της νομικής οδού για την κακοποίηση που υπέστησαν·

177. υπογραμμίζει με έμφαση ότι η εμπορία γυναικών και παιδιών αποτελεί παγκόσμιο πρόβλημα και ενθαρρύνει τα κράτη να ενεργούν σύντονα ώστε να βελτιωθεί η επιβολή του διεθνούς δικαίου για την καταπολέμηση αυτού του εγκλήματος·

178. υπογραμμίζει την ανάγκη, σε επίπεδο ΕΕ, να εκπαιδευθούν τα όργανα επιβολής του νόμου στους τρόπους διερεύνησης των κυκλωμάτων εμπορίας ανθρώπων και οι συνοριακοί φύλακες στους τρόπους εντοπισμού αυτών των εμπόρων και των θυμάτων τους·

179. αναγνωρίζει ότι η εμπορία ανθρώπων δεν περιορίζεται στη βιομηχανία του σεξ εφόσον οι γυναίκες και τα παιδιά υπόκεινται και αυτά σε εμπορία και υποχρεούνται σε καταναγκαστική εργασία·

180. τονίζει ότι, σύμφωνα με την UNICEF, περισσότερα από 20000 παιδιά υπόκεινται σε δουλεία με διασυνοριακό λαθρεμπόριο στη Δυτική και την Κεντρική Αφρική·

181. αναγνωρίζει ότι το λαθρεμπόριο ανθρωπίνων οργάνων αποτελεί μια εξαιρετικά οργανωμένη διεθνή εγκληματική δραστηριότητα με σοβαρές και βλαβερές συνέπειες · απευθύνει έκκληση για περισσότερο επικεντρωμένη ανταπόκριση της διεθνούς κοινότητας με στόχο την καταπολέμηση αυτής της μάστιγας·

182. απευθύνει στα μεμονωμένα κράτη έκκληση να ενισχύσουν την ανταπόκριση της ποινικής δικαιοσύνης στο λαθρεμπόριο ανθρωπίνων οργάνων μέσω της νομοθετικής μεταρρύθμισης , της συνειδητοποίησης και της κατάρτισης· τονίζει την ανάγκη στήριξης και προστασίας των αποδεδειγμένων θυμάτων·

183. εκφράζει την έντονη ικανοποίησή του για το σχέδιο Σύμβασης του Συμβουλίου της Ευρώπης για ανάληψη δράσης κατά της εμπορίας ανθρώπων (Ιανουάριος 2005)· απευθύνει έκκληση στην Επιτροπή, με την υποστήριξη του Συμβουλίου, να εξασφαλίσει ότι το σχέδιο του Συντάγματος για τη Ευρώπη θα θεσπίζει τα υψηλότερα δυνατά πρότυπα όσον αφορά την προστασία των ανθρωπίνων δικαιωμάτων των ατόμων που είναι θύματα εμπορίας ανθρώπων·

184. έχει ενθαρρυνθεί από τη δέσμευση της Επιτροπής να εκδώσει ανακοίνωση για την πρόληψη και την καταπολέμηση της εμπορίας ανθρώπων·

185. αναγνωρίζει τις προσπάθειες της Επιτροπής , ιδιαίτερα μέσω των προγραμμάτων TACIS και CARDS, για τη θέσπιση μέτρων προς καταπολέμηση της εμπορίας ανθρώπων , τονίζει όμως την ανάγκη να επιταχύνει τις ενέργειές της στις κυριότερες χώρες διαμετακόμισης όπως η Λευκορωσία, η Μολδαβία, η Ρωσική Ομοσπονδία και η Ουκρανία·

VI. Ο ρόλος της διεθνούς επιχειρηματικότητας στον τομέα των ανθρωπίνων δικαιωμάτων

186. ενθαρρύνει τις εταιρείες που δραστηριοποιούνται σε διεθνές επίπεδο να θεωρούν τη νομοθεσία των ανθρωπίνων δικαιωμάτων ως σημείο αναφοράς για χάραξη πολιτικής και να λάβουν υπόψη το καθήκον που έχουν στο πλαίσιο των υποχρεώσεων που απορρέουν από την Εταιρική Κοινωνική Ευθύνη και, με βάση τις προδιαγραφές αυτές, να θεσπίσουν ελάχιστα πρότυπα· καλεί επιτακτικά τις εταιρείες να δημιουργήσουν μηχανισμούς αποτελεσματικής εποπτείας όλων των δράσεών τους, σύμφωνα με τους κώδικες δεοντολογίας και τα διεθνή πρότυπα για θέματα ανθρωπίνων δικαιωμάτων·

187. αναγνωρίζει ότι οι επιχειρήσεις μπορούν να βρίσκονται σε ισχυρή θέση για να επηρεάζουν κυβερνητικές αποφάσεις στην παγκόσμια αγορά· ενθαρρύνει τις επιχειρήσεις να προωθούν, να προστατεύουν και να διασφαλίζουν τα δικαιώματα των εργαζομένων τους και των ατόμων που απασχολούν οι προμηθευτές, οι υπεργολάβοι και εμπορικοί εταίροι τους, ακόμη και όταν τα δικαιώματα αυτά δεν προστατεύονται στο πλαίσιο της εθνικής νομοθεσίας συγκεκριμένης χώρας·

188. καλεί τις επιχειρήσεις να διασφαλίζουν ότι τα προϊόντα τους δεν χρησιμοποιούνται κατά παράβαση των ανθρωπίνων δικαιωμάτων·

189. αναγνωρίζει ότι τα τελευταία χρόνια οι επιχειρήσεις υπήρξαν στόχος δράσης των καταναλωτών και εκστρατειών για τα ανθρώπινα δικαιώματα ώστε να υποχρεωθούν να ανταποκρίνονται περισσότερο στις ανησυχίες σχετικά με τα ανθρώπινα δικαιώματα, και ότι ορισμένες φορές οι συνέπειες αυτών των εκστρατειών υπήρξαν καταστροφικές λόγω των παράλογων απαιτήσεων· απευθύνει στις εταιρείες έκκληση να υιοθετήσουν ορισμένα ελάχιστα πρότυπα για να διασκεδάσουν τις ανησυχίες του κοινού·

190. αποδέχεται τις δύο πρώτες αρχές της Παγκόσμιας Συμφωνίας των Ηνωμένων Εθνών, όπου αναφέρεται ότι "οι επιχειρήσεις θα πρέπει να στηρίζουν και να σέβονται την προστασία των διεθνώς διακηρυχθέν των ανθρωπίνων δικαιωμάτων" εντός της σφαίρας επιρροής τους και ότι "θα πρέπει να βεβαιώνονται ότι δεν συνεργούν σε καταχρήσεις ανθρωπίνων δικαιωμάτων", καθώς και τις αρχές τρία έως έξι , που ζητούν από τις επιχειρήσεις να στηρίζουν τα θεμελιώδη δικαιώματα των εργαζομένων·

191. χαιρετίζει την επικείμενη έκθεση της Επιτροπής Ανθρωπίνων Δικαιωμάτων των Ηνωμένων Εθνών και πιστεύει ότι τα Ηνωμένα Έθνη θα συνεχίσουν την πρακτική των ευρέων διαβουλεύσεων σχετικά με τα πρότυπα των Ηνωμένων Εθνών, λαμβάνοντας υπόψη τη σημαντική θέση που έχουν ως σημείο αναφοράς για τις ευθύνες των επιχειρήσεων όσον αφορά τα ανθρώπινα δικαιώματα [15]·

192. ενθαρρύνει τις εταιρείες να συνεργάζονται, όπου είναι δυνατόν, με τις τοπικές ΜΚΟ που δρουν στον τομέα των ανθρωπίνων δικαιωμάτων·

193. απευθύνει έκκληση στις εταιρείες να μην δραστηριοποιούνται σε κράτος όπου έχουν επιβληθεί μονομερείς και περιφερειακές κυρώσεις ή εμπορικοί αποκλεισμοί λόγω ανησυχιών σχετικά με τα ανθρώπινα δικαιώματα·

194. καλεί την ΕΕ να θεσπίσει κώδικα δεοντολογίας για τις ευρωπαϊκές εταιρείες με διεθνή δραστηριότητα και ιδιαίτερα στις αναπτυσσόμενες χώρες, παρόμοιο με την Ευρωπαϊκή Πρωτοβουλία για Ηθική Δεοντολογία στον τομέα της Παραγωγής και της Κατανάλωσης·

195. επαναλαμβάνει την έκκλησή του προς στις αντιπροσωπείες της Επιτροπής στις τρίτες χώρες , να προαγάγουν τις κατευθυντήριες γραμμές του ΟΑΣΕ για τις πολυεθνικές εταιρείες και να λειτουργήσουν ως σημεία επαφής όσον αφορά τις γραμμές αυτές·

196. καλεί την ΕΕ να προωθήσει την ιδέα ενός Διεθνούς Επιχειρηματικού Κώδικα Δεοντολογίας για θέματα που έχουν σχέση με τα ανθρώπινα δικαιώματα·

VII. Η ατιμωρησία και ο ρόλος του Διεθνούς Ποινικού Δικαστηρίου

197. είναι πεπεισμένο ότι δεν είναι δυνατόν να υπάρξει βιώσιμη ειρήνη χωρίς λογοδοσία για τη διάπραξη βιαιοτήτων και πιστεύει ότι ο τερματισμός του κλίματος ατιμωρησίας σε κοινωνίες που έχουν κατακερματιστεί από τον πόλεμο και τις σοβαρές παραβιάσεις των ανθρωπίνων δικαιωμάτων έχει ζωτική σημασία για την αποκατάσταση του κράτους δικαίου , της ειρήνης και της δημοκρατίας·

198. πιστεύει ότι η δημιουργία του ΔΠΔ, που λειτουργεί συμπληρωματικά των εθνικών δικαιοδοτικών οργάνων, εντάσσεται σε ένα σύστημα διεθνούς δικαιοσύνης στην οποία, τα εθνικά, τα διεθνή και τα μικτά δικαστήρια καθώς και το ΔΠΔ συνεργάζονται αποτελεσματικά για τον τερματισμό της ατιμωρησίας των περιπτώσεων σοβαρής παραβίασης των ανθρωπίνων δικαιωμάτων, αποτρέποντας έτσι την εκδήλωσή τους·

199. απευθύνει έκκληση στην Επιτροπή και τα κράτη μέλη της ΕΕ , κατά τον προγραμματισμό της βοήθειας συνεργασίας προς τις αναδυόμενες από τον πόλεμο χώρες, να στηρίξουν τις εθνικές ικανότητες για άσκηση διώξεων των περιπτώσεων σοβαρής παραβίασης των ανθρωπίνων δικαιωμάτων·

200. καλεί τα κράτη μέλη της ΕΕ να συμβάλουν στο έργο του Διεθνούς Ποινικού Δικαστηρίου για την τέως Γιουγκοσλαβία, του Διεθνούς Ποινικού Δικαστηρίου για τη Ρουάντα και του Ειδικού Δικαστηρίου για τη Σιέρα Λεόνε, να φέρουν σε πέρας την αποστολή τους, κυρίως με τη διασφάλιση επαρκούς κρατικής συνεργασίας και την άμεση παράδοση των κατηγορουμένων, συμπεριλαμβανομένων και των Mladic, Karadzic, Gotovina και Taylor·

201. απευθύνει έκκληση στην Επιτροπή, το Συμβούλιο και τα κράτη μέλη της ΕΕ , σύμφωνα με την κοινή θέση της ΕΕ για το ΔΠΔ του Ιουνίου 2003 και το Σχέδιο Δράσης που ενεκρίθη τον Ιανουάριο 2004, να συνεχίσουν τις άοκνες προσπάθειές τους για την προώθηση της οικουμενικής κύρωσης του Καταστατικού της Ρώμης και την έγκριση της εφαρμοστικής νομοθεσίας , προκειμένου να ενταθούν τα διαβήματα και οι λοιπές δράσεις για την προάσπιση του Δικαστηρίου, όταν αυτό δέχεται επιθέσεις, και να εξασφαλίσουν αποτελεσματική συνεργασία με το Δικαστήριο· ζητεί από κάθε προεδρία που εμφανίζεται ενώπιον του Ευρωπαϊκού Κοινοβουλίου, να υποβάλλει έκθεση σχετικά με τις αναληφθείσες δράσεις στο πλαίσιο της κοινής θέσης·

202. εκφράζει την ικανοποίησή του για το γεγονός ότι η Δημοκρατία της Ουγκάντα και η Δημοκρατία του Κονγκό παρέπεμψαν δύο περιπτώσεις στον επικεφαλής εισαγγελέα του ΔΠΔ [16]·

203. αναγνωρίζει ότι, σύμφωνα με υπολογισμούς, διεπράχθησαν 5000 - 8000 [17] παράνομες δολοφονίες από την 1η Ιουλίου 2002 στη Δημοκρατία του Κονγκό· εκφράζει την έντονη ικανοποίησή του για την απόφαση του εισαγγελέα του ΔΠΔ του Ιουνίου 2004 να ερευνήσει τα εγκλήματα πολέμου στη Δημοκρατία του Κονγκό· έχει την πεποίθηση ότι η έρευνα θα στείλει ηχηρό μήνυμα ότι παύει η ατιμωρησία για τα εγκλήματα πολέμου·

204. εκφράζει την ικανοποίησή του για την απόφαση του εισαγγελέα να αρχίσει έρευνα τον Ιούλιο 2004 στη βόρεια Ουγκάντα σχετικά με κατηγορίες περί επιθέσεων των ανταρτών του Lord's Resistance Army εις βάρος αμάχων, συμπεριλαμβανομένης της απαγωγής χιλιάδων παιδιών·

205. απευθύνει έκκληση στα κράτη μέλη της ΕΕ να λάβουν τα αναγκαία μέτρα για να συνεργαστούν πλήρως με το ΔΠΔ, προκειμένου να διασφαλίσουν την επιτυχή έκβαση των ανακρίσεων· ειδικότερα, απευθύνει έκκληση σε όλα τα κράτη μέλη της ΕΕ να υπογράψουν με το Δικαστήριο τις συμφωνίες μετεγκατάστασης μαρτύρων και να διαβιβάσουν σε αυτό όλες τις πληροφορίες που διαθέτουν· παροτρύνει την ΕΕ να συνάψει συμφωνία συνεργασίας με το ΔΠΔ που θα επιτρέψει στην ΕΕ να συνεργαστεί πλήρως με το Δικαστήριο και να συμβάλει στην επιτυχή έκβαση των ανακρίσεων·

206. εκφράζει την ικανοποίησή του για την τελευταία παραπομπή στον εισαγγελέα από τη Δημοκρατία της Κεντρικής Αφρικής (Ιανουάριος 2005)·

207. χαιρετίζει τη δήλωση της ΕΕ με την οποία υποστηρίζει το περιεχόμενο της έκθεσης της Εξεταστικής Επιτροπής των Ηνωμένων Εθνών για το Νταρφούρ [18]· συνιστά μετ' επιτάσεως στο Συμβούλιο Ασφαλείας να παραπέμψει το θέμα του Νταρφούρ στο ΔΠΔ·

208. ανησυχεί για το ότι εξακολουθούν να παραβιάζονται κανόνες σχετικά με τη διεξαγωγή πολέμου και την προστασία των θυμάτων συρράξεων· απευθύνει έκκληση για να κλείσει αυτός ο κύκλος ατιμωρησίας και υποστηρίζει το ΔΠΔ ως τον κατάλληλο μηχανισμό αντιμετώπισης των παραβιάσεων των ανθρωπίνων δικαιωμάτων σε διεθνές πλαίσιο , ύστερα από καταστάσεις συρράξεων·

209. συνιστά στο Συμβούλιο και την Επιτροπή να αναζητήσουν μέτρα ικανά να ενθαρρύνουν τις Ηνωμένες Πολιτείες ώστε να αντιμετωπίσουν θετικότερα το ΔΠΔ·

210. υπενθυμίζει στα κράτη που έχουν κυρώσει το Καταστατικό της Ρώμης ότι η υπογραφή συμφωνίας που παρέχει ασυλία από την άσκηση δίωξης εκ μέρους του ΔΠΔ με κράτος που δεν έχει υπογράψει το Καταστατικό της Ρώμης δεν εμπίπτει στο πνεύμα του Καταστατικού· ζητεί ειδικότερα από τις ΗΠΑ να επικυρώσουν το Καταστατικό και να παραιτηθούν της ιδέας να διαπραγματευθούν ένα προνομιακό καθεστώς για τους στρατιώτες τους στους οποίους θα διασφαλιζόταν έτσι ένα είδος "διεθνούς ασυλίας"· καλεί τα θεσμικά όργανα της ΕΕ και τα κράτη μέλη να υποστηρίξουν ενεργά τα κράτη που δέχονται πίεση και οικονομικές κυρώσεις λόγω της άρνησής τους να υπογράψουν τέτοιου είδους συμφωνίες·

211. πιστεύει ότι ο τερματισμός του κλίματος ατιμωρησίας σε κοινωνίες που έχουν κατακερματιστεί από τον πόλεμο και τις σοβαρές παραβιάσεις των ανθρωπίνων δικαιωμάτων έχει ζωτική σημασία για την αποκατάσταση του κράτους δικαίου , της δημοκρατίας και των ανθρωπίνων δικαιωμάτων·

212. ζητεί τη συμπερίληψη σε καθένα από τα τέσσερα αντίστοιχα μέσα εξωτερικών σχέσεων [19] μιας ρητής , συνεπούς και συγκεκριμένης δέσμευσης για τη στήριξη της προώθησης των ανθρωπίνων δικαιωμάτων και τη ς δημοκρατίας ως θεμελιώδους στόχου προτεραιότητας·

213. ζητεί τη διατήρηση και τη βελτίωση της Ευρωπαϊκής Πρωτοβουλίας για τη Δημοκρατία και τα Δικαιώματα του Ανθρώπου, με αυξημένη δέσμευση, από πλευράς ΕΕ, στην εστίαση στα ανθρώπινα δικαιώματα και τη δημοκρατία·

VIII. Εξελίξεις των θεσμικών οργάνων και της πολιτικής

214. καλεί την Επιτροπή να συνεχίσει να ενισχύει τις πτυχές των ανθρωπίνων δικαιωμάτων σε όλες τις διεθνείς σχέσεις και σε όλους τους άλλους το μείς πολιτικής·

215. καλεί το Συμβούλιο και την Επιτροπή να αντιμετωπίσουν και να λάβουν συγκεκριμένα μέτρα έναντι των χωρών που διαθέτουν νομοθεσία η οποία εισάγει διακρίσεις με βάση τον γενετήσιο προσανατολισμό· καλεί τις χώρες η νομοθεσία των οποίων ποινικοποιεί τις συναινετικές ομοφυλοφιλικές σεξουαλικές σχέσεις μεταξύ ενηλίκων, να καταργήσουν τις σχετικές διατάξεις·

216. χαιρετίζει την έγκριση των κατευθυντηρίων γραμμών της ΕΕ για τους υπερασπιστές των ανθρωπίνων δικαιωμάτων τον Ιούνιο 2004· απευθύνει έκκληση στην ΕΕ να συνεχίσει να στηρίζει με συνέπεια τους υπερασπιστές των ανθρωπίνων δικαιωμάτων και τους δημοσιογράφους οι οποίοι κινδυνεύουν, λόγω του ότι το 2004 παρατηρήθηκε αύξηση των κρουσμάτων επιθέσεων και φυλάκισης δημοσιογράφων και υπερασπιστών των ανθρωπίνων δικαιωμάτων· για το λόγο αυτό ζητεί από το Συμβούλιο να περιλάβει πλήρως την κατάσταση των δικαιωμάτων των υπερασπιστών τους στους πολιτικούς διάλογους με τρίτες χώρες·

217. καλεί την Ευρωπαϊκή Ένωση να μεριμνήσει για περισσότερη συνοχή στην πολιτική που ακολουθεί στον τομέα των ανθρωπίνων δικαιωμάτων, και να διασφαλίσει την καλύτερη διάδοση πληροφοριών· υπογραμμίζει ότι οικονομικά κίνητρα δεν επιτρέπεται ποτέ να έχουν ως αποτέλεσμα να αγνοήσει ή να ελαχιστοποιήσει η Ένωση τις παραβιάσεις των ανθρωπίνων δικαιωμάτων·

218. καλεί την Ευρωπαϊκή Ένωση και τα κράτη μέλη της να κρατούν ενιαία στάση σε ό,τι αφορά τις παραβιάσεις των ανθρωπίνων δικαιωμάτων, ιδίως δε στην Επιτροπή των Ηνωμένων Εθνών για τα Ανθρώπινα Δικαιώματα, όπου η ΕΕ δεν έχει στο παρελθόν επηρεάσει επαρκώς τη διαδικασία λήξης των αποφάσεων, επειδή δεν επικρατούσε ομοφωνία μεταξύ των κρατών μελών·

219. επαναλαμβάνει ότι ο σεβασμός των ανθρωπίνων δικαιωμάτων που περιλαμβάνεται στις συμφωνίες της ΕΕ με τρίτες χώρες , συνιστά ουσιώδες στοιχείο των εν λόγω συμφωνιών· ζητεί, ως εκ τούτου, από την Επιτροπή να θεσπίσει σαφή μηχανισμό εφαρμογής της ρήτρας περί ανθρωπίνων δικαιωμάτων που περιλαμβάνεται στις συμβατικές σχέσεις της ΕΕ με τρίτες χώρες και να αναθεωρήσει, επί τη βάσει αυτή, τις υφιστάμενες και τις μελλοντικές συμφωνίες· καλεί την Επιτροπή, ενόψει της 10ηςεπετείου της διαδικασίας της Βαρκελώνης , να εκπονήσει δημόσια έκθεση για τα ανθρώπινα δικαιώματα στις χώρες της Μεσογείου, με βάση την οποία θα αναπτυχθούν περαιτέρω οι εταιρικές σχέσεις·

220. ζητεί, σχετικά, τη σύσταση υποεπιτροπών για τα ανθρώπινα δικαιώματα στο πλαίσιο των Συμφωνιών Συνεργασίας, ούτως ώστε να προωθηθεί διαρθρωμένος διάλογος για τα ανθρώπινα δικαιώματα και τη δημοκρατία, στο πλαίσιο των εθνικών σχεδίων δράσης· επισημαίνει τη σημασία διαβουλεύσεων και εμπλοκής της κοινωνίας των πολιτών στο έργο των εν λόγω επιτροπών, προκειμένου να υπάρξει καλύτερη εποπτεία όσον αφορά τα ανθρώπινα δικαιώματα στις χώρες της Ευρωπαϊκής Πολιτικής Γειτονίας·

221. συνιστά την αξιολόγηση των δραστηριοτήτων του Συμβουλίου και της Επιτροπής , όπως περιγράφεται στην ετήσια έκθεση της Ευρωπαϊκής Ένωσης για τα ανθρώπινα δικαιώματα, σχετικά με τις χώρες και τις θεματικές ανησυχίες που επισημαίνονται σε παλαιότερα ψηφίσματά του, όσον αφορά τον αντίκτυπο και την αποτελεσματικότητα των δράσεων αυτών·

222. εκφράζει την ικανοποίησή του για τον διορισμό του Javier Solana, Ύπατου Εκπρόσωπου της ΕΕ για την Εξωτερική Πολιτική και την Πολιτική Ασφάλειας και του κ. Michael Matthiessen ως προσωπικού εκπροσώπου του για τα ανθρώπινα δικαιώματα [20]·

223. τονίζει την ανάγκη η θέση αυτή να είναι επίσημη και ζητεί από τον νέο εκπρόσωπο να συνεργάζεται στενά με το Ευρωπαϊκό Κοινοβούλιο, να είναι υπόλογος και να συνεργάζεται στενά με τις οικείες επιτροπές του Ευρωπαϊκού Κοινοβουλίου· ζητεί από το Συμβούλιο να ενισχύσει το προσωπικό του στον τομέα των ανθρωπίνων δικαιωμάτων στο πλαίσιο της Γενικής Γραμματείας του Συμβουλίου, προκειμένου να εξασφαλιστεί η δέουσα στήριξη του Προσωπικού Εκπροσώπου για τα ανθρώπινα δικαιώματα στη διαδικασία εκτέλεσης της αποστολής του·

224. λαμβάνει γνώση των συμπερασμάτων που ενέκρινε το Συμβούλιο τον Δεκέμβριο 2004 σχετικά με την εφαρμογή των κατευθυντηρίων γραμμών της ΕΕ στο διάλογο για τα ανθρώπινα δικαιώματα· επισημαίνει την ανάγκη εμπλοκής του Ευρωπαϊκού Κοινοβουλίου στη διαδικασία υλοποίησης των εν λόγω κατευθυντηρίων γραμμών, τουλάχιστον μέσω διαδικασίας ενημέρωσης εκ μέρους του Συμβουλίου, δύο φορές τον χρόνο· επισύρει ιδιαιτέρως την προσοχή στους διαρθρωμένους διαλόγους με την Κίνα και το Ιράν και ζητεί στη συνάρτηση αυτή από το Συμβούλιο να συνεργαστεί στενά με το Ευρωπαϊκό Κοινοβούλιο· ζητεί γενικότερα από το Συμβούλιο να ενημερώνει τακτικά το Ευρωπαϊκό Κοινοβούλιο σχετικά με την υλοποίηση και τη μεταπαρακολούθηση των κατευθυντηρίων γραμμών της ΕΕ επί θεμάτων που άπτονται των ανθρωπίνων δικαιωμάτων και να υποβάλει έκθεση προόδου σχετικά με τον αντίκτυπο των κατευθύνσεων αυτών επί τόπου·

225. επικροτεί την πρόσληψη στις αντιπροσωπείες της Επιτροπής στις τρίτες χώρες προσωπικού που θα είναι υπεύθυνο για την επικοινωνία με την κοινωνία των πολιτών και ζητεί από τις αντιπροσωπείες αυτές να μεριμνήσουν για την προστασία των υπερασπιστών των ανθρωπίνων δικαιωμάτων κάθε φορά που θα παρουσιάζονται επείγουσες περιπτώσεις·

226. υποστηρίζει, σχετικά, όλες τις πρωτοβουλίες που ανέλαβε το Συμβούλιο, η τρόικα και η Προεδρία που αποσκοπούν στην αντιμετώπιση των μεγαλύτερων ανησυχιών όσον αφορά την κατάσταση των ανθρωπίνων δικαιωμάτων σε τρίτες χώρες· καλεί το Συμβούλιο να υποβάλλει άπαξ ετησίως στο Κοινοβούλιο τα αποτελέσματα του σχεδίου εργασίας που προτείνει κάθε Προεδρία όσον αφορά τις κοινές στρατηγικές· καλεί το Συμβούλιο να διαβιβάζει συστηματικά στο Κοινοβούλιο δηλώσεις σχετικά με τα ανθρώπινα δικαιώματα και διαβήματα, προκειμένου να ενημερώνεται πλήρως και ενδελεχώς· πιστεύει ότι πρέπει να καταβληθεί κάθε δυνατή προσπάθεια για να δοθεί μεγαλύτερη συνοχή και συνέπεια στην εξωτερική δράση της ΕΕ·

227. επαναλαμβάνει το αίτημά της προς την Επιτροπή για την εκ μέρους της ανάληψη της κατάρτισης των αντιπροσωπειών της ΕΕ σε τρίτες χώρες για θέματα ανθρωπίνων δικαιωμάτων και τη διασφάλιση της σαφούς εφαρμογής των κατευθυντηρίων γραμμών·

228. εύχεται να μπορέσει να υπάρξει ειλικρινής και αντικειμενική αξιολόγηση των συγκεκριμένων επιπτώσεων και βελτιώσεων που σημειώθηκαν στο θέμα των ανθρωπίνων δικαιωμάτων στον κόσμο χάρη στο έργο του Ευρωπαϊκού Κοινοβουλίου στον τομέα αυτόν, έργο που προς το παρόν δεν δείχνει να έχει αξιόλογα και απτά αποτελέσματα·

229. σημειώνει την απόφαση του Συμβουλίου να συστήσει έμπειρη υπηρεσία για τα θεμελιώδη και τα ανθρώπινα δικαιώματα [21]· αναμένει ότι ο κύριος στόχος αυτής της υπηρεσίας θα είναι η στήριξη της Επιτροπής στη μείωση των αποκλίσεων μεταξύ των εσωτερικών και των εξωτερικών πολιτικών της Ένωσης στον τομέα των ανθρωπίνων δικαιωμάτων· ενθαρρύνει το Συμβούλιο να συμπεριλάβει τις υποψήφιες προς ένταξη χώρες στην αρμοδιότητα της υπηρεσίας·

230. αναγνωρίζει ότι η συμπερίληψη στο Σύνταγμα του Χάρτη των Θεμελιωδών Δικαιωμάτων της ΕΕ , καταδεικνύει ότι η ΕΕ αντιμετωπίζει σοβαρά το ζήτημα των ανθρωπίνων δικαιωμάτων στο εσωτερικό των συνόρων της και , κατά συνέπεια, συνιστά την επέκταση των αρμοδιοτήτων της υπηρεσίας ώστε να περιλάβει όλους τους τομείς του Χάρτη και των σχετικών διατάξεων του πρώτου μέρους της Συνταγματικής Συνθήκης, ως ένα ακόμη παράδειγμα της υποχρέωσης της ΕΕ να εφαρμόζει στην πράξη αυτά τα δικαιώματα·

231. προτείνει να μην επικαλύπτεται το έργο της υπηρεσίας με εκείνο που ήδη εκτελείται υπό την αιγίδα του Συμβουλίου της Ευρώπης και ότι θα πρέπει να προσέξει το έργο του Συμβουλίου της Ευρώπης· συνιστά, κατά συνέπεια, η υπηρεσία να αναπτύξει θεσμοθετημένη συνεργασία με το Συμβούλιο της Ευρώπης και τα όργανά του και με το Ευρωπαϊκό Δικαστήριο Ανθρωπίνων Δικαιωμάτων, ενώ θα πρέπει επίσης να αποδίδει σημασία και στο έργο του ΟΑΣΕ και των Ηνωμένων Εθνών·

232. προτείνει να καθιερώσει η υπηρεσία μεστό νοημάτων διάλογο με την κοινωνία των πολιτών και τους εθνικούς εμπειρογνώμονες και να οικοδομήσει δεσμούς με ακαδημαϊκά ινστιτούτα·

233. τονίζει με ιδιαίτερη έμφαση την ανάγκη να είναι η υπηρεσία ανεξάρτητη και να υποβάλλει τακτικά έκθεση στο Ευρωπαϊκό Κοινοβούλιο, προκειμένου να αποτελέσει αποτελεσματικό και αξιόπιστο σύμβουλο για τα ανθρώπινα δικαιώματα στην ΕΕ·

234. ζητεί την έγκαιρη έγκριση της Διακήρυξης των Ηνωμένων Εθνών για τα Δικαιώματα των Αυτοχθόνων Λαών· προς τον σκοπό αυτό, υποστηρίζει την ταχεία επανάληψη των διαδικασιών της Ομάδας Εργασίας για το σχέδιο διακήρυξης· καλεί σχετικά την Επιτροπή και το Συμβούλιο να υποστηρίξουν πλήρως την υπόθεση των αυτόχθονων λαών και να λάβουν υπόψη τα συμπεράσματα της εν λόγω Διακήρυξης·

235. χαιρετίζει την πρόταση για αναθεώρηση του Κώδικα Δεοντολογίας της ΕΕ για τις Εξαγωγές Όπλων στο πλαίσιο της Λουξεμβουργιανής Προεδρίας και καλεί το Συμβούλιο να λάβει μέτρα ώστε να διασφαλίσει ότι όλα τα κράτη μέλη θα συμμορφωθούν αυστηρά στις διατάξεις του, να εξασφαλίσει τους αναγκαίους πόρους για την παρακολούθηση και επιβολή και την περαιτέρω προώθηση και τη συνεργασία για τη σύναψη γενικής συμφωνίας για το εμπόριο όπλων·

*

* *

236. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις και τα κοινοβούλια των κρατών μελών και των υπό ένταξη χωρών, στα Ηνωμένα Έθνη, το Συμβούλιο της Ευρώπης, τον ΟΑΣΕ και τις κυβερνήσεις των χωρών που αναφέρονται στο παρόν ψήφισμα, καθώς και στα γραφεία των κυριοτέρων ΜΚΟ για τα ανθρώπινα δικαιώματα που εδρεύουν στην ΕΕ.

[1] ΕΕ C 379 της 7.12.1998, σ. 265·ΕΕ C 262 της 18.9.2001, σ. 262·ΕΕ C 293 E της 28.11.2002, σ. 88·ΕΕ C 271 E της 12.11.2003, σ. 576.

[2] ΕΕ C 364 της 18.12.2000, σ. 1.

[3] ΕΕ L 317 της 15.12.2000, σ. 3.

[4] ΕΕ C 82 E της 1.4.2004, σ. 610.

[5] P6_TA(2005)0051.

[6] Έκθεση της UNICEF για την παιδική εργασία, 2005.

[7] Εγκρίθηκε το 1989 και κυρώθηκε από όλα τα κράτη με εξαίρεση τις ΗΠΑ και τη Σομαλία.

[8] Εγκρίθηκε από τον Οργανισμό Αφρικανικής Ενότητας το 1990.

[9] Η ΣΔΠ είναι η μόνη συνθήκη για τα ανθρώπινα δικαιώματα που καλύπτει το πλήρες φάσμα των ατομικών, πολιτικών, οικονομικών, κοινωνικών και πολιτιστικών δικαιωμάτων.

[10] Το άρθρο 22 του ισχύοντος μεξικανικού Συντάγματος περιορίζει το εύρος της θανατικής ποινής . Ωστόσο όμως δεν την απαγορεύει. Σύμφωνα με τη μεξικανική νομοθεσία, η θανατική ποινή διατηρείται στον στρατιωτικό ποινικό κώδικα. Ωστόσο, δεν πραγματοποιήθηκαν εκτελέσεις επί περισσότερα από 50 χρόνια.

[11] Η Θανατική Ποινή το 2004: Έκθεση της λήξης του έτους, Κέντρο Πληροφοριών για τη Θανατική Ποινή, Δεκέμβριος 2004.

[12] Υπερασπιστικό υπόμνημα amicus curiae υποβάλλεται από κάποιον που δεν είναι διάδικος και μπορεί να παράσχει πληροφορίες επί νομικών θεμάτων, συχνά δε κατατίθεται σε προσπάθεια επηρεασμού του Ανωτάτου Δικαστηρίου.

[13] "Εμπορία ανθρώπων" σημαίνει πρόσληψη, μεταφορά, μετακίνηση, απόκρυψη ή παραλαβή προσώπων, διά της απειλής ή της χρήσης βίας ή άλλης μορφής πειθαναγκασμού , απαγωγής, απάτης, πλάνης, κατάχρησης εξουσίας ή θέσης ευπρόσβλητης κατάστασης ή καταβολής ή είσπραξης πληρωμών ή ωφελημάτων, προκειμένου να επιτευχθεί η συναίνεση προσώπου που έχει τον έλεγχο άλλου προσώπου, για λόγους εκμετάλλευσης.

[14] Άρθρο 4: "Ουδείς κρατείται υπό καθεστώς δουλείας· η δουλεία και το δουλεμπόριο οποιασδήποτε μορφής απαγορεύονται".

[15] Η έκθεση των Ηνωμένων Εθνών υπεβλήθη στην UNCHR τον Μάρτιο 2005 στη Γενεύη.

[16] Ο Εισαγγελέας έχει επανειλημμένα δηλώσει ότι θα ερευνήσει καταγγελίες για σεξουαλική βία, όπως βιασμούς , και στις δυο περιπτώσεις. Ωστόσο, το ΔΠΔ δεν θα απαγγείλει κατηγορία εις βάρος παιδιών -στρατιωτών εφόσον, σύμ